ΕΚΘΕΣΗ ΤΗΣ ΕΠΙΤΡΟΠΗΣ (Yπηρεσία για την ανθρωπιστική βοήθεια - ECHO)[1] - Ετήσια Έκθεση 2001

[1] Σύμφωνα με το άρθρο 19 του κανονισμού (ΕΚ) αριθ. 1257/96 της 20ης Ιουνίου 1996 του Συμβουλίου σχετικά με την ανθρωπιστική βοήθεια

ΣΥΝΟΨΗ

Η κατάσταση σε παγκόσμια κλίμακα όσον αφορά τις καταστροφές εξακολουθεί να αποτελεί πρόκληση για την κοινότητα των ανθρωπιστικών οργανώσεων. Όσον αφορά τις φυσικές καταστροφές, συνεχίζεται σε παγκόσμια κλίμακα η τάση συχνότερης εμφάνισης καταστροφών που δημιουργούν μεγαλύτερες ζημιές, επιδεινώνοντας τις δημογραφικές αλλαγές, την κατάσταση του περιβάλλοντος, τις αλλαγές στη χρήση της γης και άλλους παράγοντες, ιδίως στις φτωχότερες και μαστιζόμενες από πολέμους χώρες. Τα σημαντικότερα γεγονότα το 2001 που είχαν σοβαρές επιπτώσεις στις συνθήκες διαβίωσης των πληθυσμών ήταν οι σεισμοί στο Ελ Σαλβαντόρ και την Ινδία, οι πλημμύρες στην Ινδία και οι ξηρασίες που έπληξαν την Κεντρική Ασία.

Η κατάσταση σε παγκόσμια κλίμακα όσον αφορά τις προκαλούμενες από τον άνθρωπο καταστροφές εξακολουθεί να είναι ανησυχητική. Ο αριθμός των πολέμων και καταστάσεων βιαιοπραγιών αυξήθηκε σε 38 μέχρι το τέλος του 2001. Οι περιστάσεις αυτές επιδεινώνονται σε ορισμένες περιοχές λόγω των επιπτώσεων φυσικών καταστροφών και δυσμενών κλιματολογικών φαινομένων. Ενώ η γενική εξομάλυνση της κατάστασης στα Βαλκάνια επέτρεψε στην ECHO να μειώσει σταδιακά την παρέμβασή της σε αυτή την περιοχή, παρά την έξαρση των εντάσεων στην πρώην Γιουγκοσλαβική Δημοκρατία της Μακεδονίας, οι περιοχές που δημιουργούν ιδιαίτερη ανησυχία είναι ο Βόρειος Καύκασος και το Αφγανιστάν. Η Αφρική εξακολουθεί να πλήττεται από σοβαρές και παρατεταμένες καταστροφές σε μια μεγάλη ζώνη κρίσης η οποία διαπερνά την ήπειρο από το Σουδάν στα βορειοανατολικά, την ΛΔ του Κογκό και την περιοχή των Μεγάλων Λιμνών στην Κεντρική Αφρική μέχρι την Αγκόλα στα νοτιοδυτικά.

Η ECHO ανταποκρίθηκε στις κρίσεις αυτές το 2001 χορηγώντας συνολικό ποσό 543,7 εκατ. ευρώ για να χρηματοδοτήσει έργα ανθρωπιστικής βοήθειας σε περισσότερες από εξήντα χώρες. Όσον αφορά την περιφερειακή κατανομή αυτού του ποσού, οι χώρες ΑΚΕ ήταν ο μεγαλύτερος αποδέκτης της ανθρωπιστικής βοήθειας που χορήγησαν οι Ευρωπαϊκές Κοινότητες, λαμβάνοντας συνολικό ποσό 173,320 εκατ. ευρώ (33%). Στο εσωτερικό της Αφρικής, η περιοχή των Μεγάλων Λιμνών εξακολούθησε να αντιμετωπίζει τη σοβαρότερη κρίση και για τον λόγο αυτό διατέθηκε ποσό 35 εκατ. ευρώ στη ΛΔΚ, 32 εκατ. ευρώ για τους πρόσφυγες από το Μπουρούντι στην Τανζανία και 20 εκατ. ευρώ για το ίδιο το Μπουρούντι. Η βοήθεια στην περιοχή των Δυτικών Βαλκανίων μειώθηκε σε σύγκριση με το προηγούμενο έτος (μείωση κατά 16%), επειδή η κατάσταση στην περιοχή σταθεροποιήθηκε. Εντούτοις, λόγω του μεγάλου αριθμού των προσφύγων και των αναγκαστικώς μετακινηθέντων ατόμων (ΑΜΑ), η Σερβία εξακολούθησε να λαμβάνει το μεγαλύτερο μέρος της βοήθειας της ECHO. Η βοήθεια για την Ασία αυξήθηκε ελαφρά και ανήλθε στο 20% (έναντι 16% το 2000). Από τις αρχές του 2001, η ECHO χορήγησε ποσό 54,7 εκατ. ευρώ περίπου για ανθρωπιστική βοήθεια στο Αφγανιστάν και τις γειτονικές χώρες. Από τα κεφάλαια αυτά, ποσό 23,4 εκατ. ευρώ χορηγήθηκε πριν από την 11η Σεπτεμβρίου.

Όσον αφορά τον τύπο των εταίρων, οι τρεις βασικές ομάδες συνεργαζόμενων φορέων ήταν ΜΚΟ της ΕΚ (το 62,5% των χρηματοδοτήσεων της ECHO υλοποιήθηκε μέσω αυτών), τα Ηνωμένα Έθνη (26,5%) και άλλοι διεθνείς οργανισμοί (7,9%). Με βασικούς εταίρους την UNHCR (8,6%) και το ΠΕΠ (7,25%), το ποσοστό χρηματοδότησης για τον ΟΗΕ παρουσίασε σημαντική αύξηση από 19% σε 26,5% το 2001.

Το 2001, η ECHO συνέχισε να εφαρμόζει τις συστάσεις της ονομαζόμενης «Αξιολόγησης βάσει του άρθρου 20» στο πλαίσιο της συνολικής προσπάθειας μεταρρύθμισης. Υπήρξαν σημαντικά επιτεύγματα σε διάφορους τομείς, που διασαφήνισαν την αποστολή της ECHO κυρίως όσον αφορά τη σύνδεση του έργου αρωγής, αποκατάστασης και ανάπτυξης (LRRD), βελτίωσαν τις σχέσεις της ECHO με τα Ηνωμένα Έθνη και έθεσαν σε εφαρμογή τη διοικητική της μεταρρύθμιση. Η νέα διαδικασία επείγουσας παρέμβασης άρχισε να εφαρμόζεται τον Ιούνιο του 2001 και παρέχει στην ECHO τη δυνατότητα να διεκπεραιώνει την άμεση αποστολή της βοήθειάς της με τους εταίρους της, σε διάστημα ωρών από την ξαφνική εμφάνιση μιας κρίσης.

1. ΓΕΝΙΚΟ ΠΛΑΙΣΙΟ ΠΟΛΙΤΙΚΗΣ

Το 2001, η ECHO συνέχισε να εφαρμόζει τις συστάσεις της αποκαλούμενης «Αξιολόγησης βάσει του άρθρου 20» [2] στο πλαίσιο της γενικής μεταρρυθμιστικής προσπάθειας. Έχουν σημειωθεί σημαντικά επιτεύγματα σε διάφορους τομείς, όπως η διασαφήνιση της εντολής της ECHO, κυρίως με την τήρηση της αποστολής της όσον αφορά τη σύνδεση της αρωγής, της αποκατάστασης και της ανάπτυξης (LRRD), τη βελτίωση των σχέσεων της ECHO με τα Ηνωμένα Έθνη και την εφαρμογή της διοικητικής της μεταρρύθμισης.

[2] Ανακοίνωση COM (1999) 468 τελικό της 26.10.1999 για «Αξιολόγηση και μέλλον των κοινοτικών ανθρωπιστικών δράσεων» (άρθρο 20 του κανονισμού (ΕΚ) 1257/96).

Διασαφηνίστηκε ότι η εντολή και η αποστολή που έχουν ανατεθεί στην ECHO έναντι των άλλων κοινοτικών χρηματοδοτικών μέσων στον τομέα των εξωτερικών σχέσεων είναι να προσπαθήσει να γεφυρώσει το «χάσμα της μετάβασης» από το στάδιο της αρωγής στη διαδικασία αποκατάστασης και ανάπτυξης (LRRD). Όπως επισημαίνεται στην ανακοίνωση της Επιτροπής για την LRRD, που δημοσιεύθηκε τον Απρίλιο του 2001 [3], η ECHO πρέπει να εστιάσει την προσπάθειά της να εκπληρώσει τη βασική εντολή της, δηλαδή την παροχή άμεσης αρωγής για τη διάσωση ζωών σε καταστάσεις άμεσης ανάγκης, ενώ παράλληλα πρέπει να ενταθούν οι προσπάθειες της συνεργασίας για την ανάπτυξη για να γεφυρωθεί το προαναφερθέν χάσμα. Για να βελτιώσει περισσότερο τη διαφάνεια και το προβλέψιμο της δράσης της, η ECHO συνέταξε έγγραφο εργασίας τον Δεκέμβριο του 2001, το οποίο διασαφηνίζει τα γενικά κριτήριά της για τη σταδιακή παύση και τη μετατόπιση του πεδίου παρέμβασής της. Το έγγραφο εργασίας καθόρισε τα κριτήρια αυτά σε δύο στάδια: (1) καθορίζοντας το σημείο το οποίο θα έπρεπε να ξεκινήσει η διαδικασία μετάβασης από την ανθρωπιστική βοήθεια προς την αποκατάσταση και ανάπτυξη και (2) εξετάζοντας τους παράγοντες του γενικού πλαισίου που θα διέπουν τον τρόπο σταδιακής παύσης της βοήθειας.

[3] Ανακοίνωση της Επιτροπής για τη Σύνδεση της Αρωγής, Αποκατάστασης και Ανάπτυξης - Αξιολόγησης (COM 2001 (153) της 23.04.2001)

Επίσης το 2001, η ECHO ανέπτυξε μεθοδολογία για τον καλύτερο προσδιορισμό ξεχασμένων καταστάσεων κρίσης η οποία συμπληρώνει την ποιοτική εκτίμηση με ομάδες εργασίας για τον εντοπισμό παρόμοιων κρίσεων. Αυτό περιλαμβάνει επίσης καταστάσεις αστάθειας μετά από περιόδους κρίσης όπου άλλοι χορηγοί είναι ενδεχομένως απρόθυμοι να εμπλακούν σε βραχυπρόθεσμα μέτρα αποκατάστασης λόγω του υψηλού κινδύνου ή αποσταθεροποιητικών καταστάσεων, που συνδέονται ενδεχομένως με αντιλήψεις ότι οι χορηγοί αυτοί δεν είναι αμερόληπτοι. Ο εντοπισμός «ξεχασμένων καταστάσεων κρίσης» βασίζεται κυρίως στην ανάλυση εκθέσεων μαζικών μέσων επικοινωνίας και του βαθμού κάλυψης των αναγκών από άλλους χορηγούς. Οι καταστάσεις κρίσης που εντοπίστηκαν με τον τρόπο αυτό το 2001 αφορούν την Αγκόλα, τη Δυτική Σαχάρα και την περιοχή του Βορείου Καυκάσου (Τσετσενία). Σύμφωνα με τη στρατηγική της προσέγγιση, η ECHO χορήγησε σημαντική χρηματοδότηση για τους πληθυσμούς οι οποίοι πλήττονται από αυτές τις κρίσεις που έπαψαν να διατηρούνται στο προσκήνιο της επικαιρότητας.

Για να βελτιώσει την ικανότητά της να δίνει προτεραιότητα στις δραστηριότητές της σε περιοχές που αντιμετωπίζουν τις μεγαλύτερες ανάγκες στον ανθρωπιστικό τομέα, το 2001 η ECHO βελτίωσε τη μεθοδολογία της για την εκτίμηση αναγκών. Ως συμπληρωματικό μέσο, η ανάλυση αυτή βασίζεται σε συνολικά δεδομένα για σχετικούς δείκτες (βαθμός κινδύνου, πρόσφυγες, αναγκαστικά μετακινηθέντες, ποσοστά θνησιμότητας κλπ). Αυτό το εργαλείο σχεδιασμού παρέχει τη δυνατότητα συγκρίσεων σε διακρατικό επίπεδο που συμπληρώνουν τις εμπεριστατωμένες αναλύσεις των ομάδων εργασίας και εμπειρογνωμόνων της ECHO για τις διάφορες χώρες, των εταίρων που εργάζονται επιτόπου και άλλων χρηματοδοτών (π.χ. UN CAPs). Περιλαμβάνει συλλογή πρωτογενών στατιστικών δεδομένων για τους χρήσιμους δείκτες των αναγκών ανθρωπιστικής βοήθειας σε 130 περίπου χώρες, οι οποίες κατηγοριοποιούνται σε ομάδες υψηλών, μεσαίων και χαμηλών αναγκών. Με τη μεθοδολογία αυτή, η ECHO ήταν σε θέση να αποδείξει ότι ο κύριος όγκος των ενεργειών της εστιάζεται πράγματι στις περιοχές με τις μεγαλύτερες ανάγκες.

Στο πλαίσιο της συνολικής προσπάθειας μεταρρύθμισης, η ECHO εξακολούθησε να εφαρμόζει τις συστάσεις της αποκαλούμενης «Αξιολόγησης του άρθρου 20». Οι προσπάθειες αυτές εστιάζονταν κυρίως στην αναδιάρθρωση της εσωτερικής δομής της ECHO και των μεθόδων εργασίας, τη βελτίωση της επίδοσης των ενεργειών της ECHO και την ανάπτυξη μέσων για τη μέτρηση της επίδοσης και των αποτελεσμάτων. Η ECHO έχει επίσης ξεκινήσει διαδικασία επανεξέτασης των εσωτερικών διαδικασιών της με στόχο να διευκολύνει και να επιταχύνει τη διαδικασία λήψης αποφάσεων, διατηρώντας παράλληλα επαρκές επίπεδο ελέγχου.

Η δέσμη μέτρων που έλαβε η Επιτροπή το Νοέμβριο του 2000 για την απλούστευση των διαδικασιών έδωσε τη δυνατότητα στην ECHO να εισαγάγει επείγουσα διαδικασία λήψης αποφάσεων («απόφαση επείγουσας παρέμβασης»). Αυτό έδωσε στην ECHO τη δυνατότητα να χρηματοδοτεί έργα εντός 24-72 ωρών από μια απρόβλεπτη εμφάνιση καταστροφής. Η νέα διαδικασία εγκρίθηκε επίσημα τον Ιούνιο του 2001 και δοκιμάστηκε επιτυχώς μετά τον σεισμό στο Περού, την πλημμύρα στην Αλγερία, τον κυκλώνα Iris στο Μπελίζε και την πρόσφατη κρίση στο Αφγανιστάν.

Σε αυτό το πλαίσιο, η κατάλληλη πληροφόρηση έχει καθοριστική σημασία για την έγκαιρη ειδοποίηση και την ταχεία παρέμβαση. Έτσι, η ECHO ανέπτυξε σύστημα πληροφόρησης για τις καταστάσεις κρίσης στο Διαδίκτυο, το οποίο επικαιροποιείται σε καθημερινή βάση με στοιχεία που αφορούν τόσο τις φυσικές καταστροφές όσο και τις προκαλούμενες από τον άνθρωπο καταστροφές. Από κοινού με το Κοινό Κέντρο Ερευνών (ΚΚΕρ) της Επιτροπής, η ECHO έχει επίσης δημιουργήσει το Αρχείο Ψηφιακού Χάρτη (DMA) που της παρέχει χαρτογραφικό υλικό και εργαλεία στήριξης των αποφάσεών της βάσει του συστήματος γεωγραφικής πληροφόρησης (GIS). Και τα δύο αυτά εργαλεία σχεδιάστηκαν για να διευκολύνουν τις καθημερινές δραστηριότητες και τη διαδικασία σχεδιασμού της.

Επιπλέον, η ECHO άρχισε να αναπτύσσει ένα νέο σύστημα τοπικής ενημέρωσης, το αποκαλούμενο έργο HOLIS («Σύστημα Τοπικής Πληροφόρησης της Ανθρωπιστικής Υπηρεσίας»). Στο σύστημα αυτό θα ενσωματωθούν τα υφιστάμενα συστήματα πληροφόρησης, όπως η βάση δεδομένων HOPE για τις συμβάσεις της ECHO και σύνθετα συστήματα διαχείρισης που αναπτύσσονται.

2. ΕΠΙΣΚΟΠΗΣΗ ΕΠΙΧΕΙΡΗΣΕΩΝ ΑΝΘΡΩΠΙΣΤΙΚΗΣ ΒΟΗΘΕΙΑΣ

Η παρέμβαση της ECHO στις καταστάσεις κρίσεων ανταποκρινόταν πλήρως στη συνολική κατάσταση που επικρατούσε στον τομέα της ανθρωπιστικής βοήθειας το 2001. Όσον αφορά τις φυσικές καταστροφές, η κατάσταση παγκοσμίως εξακολουθεί να χαρακτηρίζεται από τη μεγαλύτερη συχνότητα και καταστροφικότητα των γεγονότων. Δημογραφικές αλλαγές, υποβάθμιση του περιβάλλοντος, αλλαγές στη χρήση της γης και άλλοι παράγοντες επιδεινώνουν τις αρνητικές επιπτώσεις αυτών των φυσικών φαινομένων στον πλανήτη, ιδίως στις φτωχότερες και δοκιμαζόμενες από πολέμους χώρες. Τα σημαντικότερα γεγονότα με επιπτώσεις στις συνθήκες διαβίωσης των πληθυσμών ήταν οι σεισμοί στο Ελ Σαλβαδόρ και την Ινδία, οι πλημμύρες στην Ινδία και οι ξηρασίες που πλήττουν την Κεντρική Ασία.

Η παγκόσμια κατάσταση όσον αφορά τις προκαλούμενες από τον άνθρωπο καταστροφές εξακολουθεί να είναι ανησυχητική. Ερευνητικά ιδρύματα εκτιμούν ότι 2,2 εκατομμύρια άνθρωποι εξοντώθηκαν σε συγκρούσεις από το 1991 και μετά. Ο αριθμός των πολέμων και των καταστάσεων βιαιοπραγιών αυξήθηκε από 27 το 1997 σε 31 το 1998 και σε 38 στο τέλος του 2001 [4]. Το 2001, ο συνολικός αριθμός προσφύγων ήταν περίπου 11,7 εκατομμύρια άτομα. Σύμφωνα με εκτιμήσεις του Παγκόσμιου Προγράμματος για τους αναγκαστικά μετακινούμενους (ΑΜΑ), ο αριθμός τους ανερχόταν σε 25 εκατομμύρια άτομα στο τέλος του 2001 [5]. Οι καταστάσεις αυτές επιδεινώνονται σε ορισμένες περιοχές λόγω των συνεπειών φυσικών καταστροφών και δυσμενών κλιματολογικών φαινομένων. Ενώ η συνολική κατάσταση στα Βαλκάνια έδωσε στην ECHO τη δυνατότητα να αποκλιμακώσει τη βοήθειά της, στις περιοχές που δημιουργούν βασική ανησυχία περιλαμβάνονται ο Βόρειος Καύκασος και το Αφγανιστάν. Η Αφρική εξακολουθεί να πλήττεται από σοβαρές και παρατεταμένες καταστροφές σε μια ευρεία ζώνης κρίσης που διαπερνά την ήπειρο από το Σουδάν στα βορειοανατολικά, τη ΛΔ Κογκό και την περιοχή των Μεγάλων Λιμνών στο κέντρο μέχρι την Αγκόλα στα νοτιοδυτικά.

[4] Heidelberg Institute for International Conflict Research (HIIK), Annual Conflict Barometer: http://www.conflicts.com/hiik/frame_en.html. Για περισσότερες πληροφορίες βλέπε CRED http://www.cred.be και SIPRI http://www.sipri.se/.

[5] Πηγές: UNHCR Basic Facts, http://www.unhcr.ch/cgi-bin/texis/vtx/home-page=basics. UNHCR: Global Refugee Trends January - June 2001 (14 September 2001). IFRC World Disasters Report 2001. U.S. Committee. for Refugees: World Refugee Survey 2001: http://www.refugees.org/world/statistics/wrs01_table5.htm. Global Overview of the Global IDP project: http://www.idpproject.org/global_overview.htm.

Το συνολικό ποσό της βοήθειας της ECHO για την αντιμετώπιση των κρίσεων το 2001 ανήλθε σε 543,7 εκατ. ευρώ. Υπεγράφησαν 1.031 συμβάσεις (περιλαμβανομένων συμβάσεων για την εφαρμογή απόφασης που ελήφθη το 2000 ) για τη χρηματοδότηση έργων ανθρωπιστικής βοήθειας σε περισσότερες από εξήντα χώρες. Όσον αφορά την περιφερειακή κατανομή κεφαλαίων, οι χώρες ΑΚΕ ήταν ο σημαντικότερος αποδέκτης ανθρωπιστικής βοήθειας των Ευρωπαϊκών Κοινοτήτων, με συνολικό ποσό 173,3 εκατ. ευρώ (33%). Η βοήθεια στην περιοχή των Δυτικών Βαλκανίων μειώθηκε σε σύγκριση με το 2000, διότι η κατάσταση στην περιοχή σταθεροποιήθηκε, ενώ αυξήθηκε ελαφρά η βοήθεια για την Ασία.

Οι ΜΚΟ της ΕΚ εξακολουθούν να αποτελούν τη βασική ομάδα εταίρων της ECHO (το 62,5% των χρηματοδοτήσεων της ECHO υλοποιήθηκε μέσω αυτών). Έχοντας ως βασικούς εταίρους την UNHCR (8,6%) και το ΠΕΠ (7,25%), η χρηματοδότηση για τον ΟΗΕ αυξήθηκε το 2001 και ανήλθε στο 26,5% (2000:19,2%). Άλλοι διεθνείς οργανισμοί, περιλαμβανομένων των ICRC και IFRC, έλαβαν το 7,9%.

2.1. ΑΦΡΙΚΗ, ΚΑΡΑΪΒΙΚΗ ΚΑΙ ΕΙΡΗΝΙΚΟΣ

Το 2001, τα κράτη ΑΚΕ ήταν ο μεγαλύτερος αποδέκτης ανθρωπιστικής βοήθειας της ECHO, συνολικού ποσού 173,32 εκατ. ευρώ. Στο εσωτερικό της Αφρικής, η περιοχή των Μεγάλων Λιμνών εξακολούθησε να αντιμετωπίζει τη σοβαρότερη κρίση. Διατέθηκε ποσό 35 εκατ. ευρώ για την ΛΔΚ, 32 εκατ. ευρώ για τους πρόσφυγες από το Μπουρούντι στην Τανζανία και 20 εκατ. ευρώ για το ίδιο το Μπουρούντι. Επιπλέον, συνεργαζόμενοι με την ECHO φορείς χορήγησαν, υπό εξαιρετικά δυσχερείς συνθήκες, επείγουσα βοήθεια που διέσωσε ζωές σε εκατοντάδες χιλιάδες προσφύγων, ΑΜΑ και ευπαθών τοπικών πληθυσμών σε ολόκληρη την αφρικανική ήπειρο.

Αν και οι πολιτικές εξελίξεις σε πολλές από τις δικαιούχες χώρες δημιουργούν σοβαρές αμφιβολίες για το αν θα υπάρξει σύντομα σταθερή βελτίωση της κατάστασης στον ανθρωπιστικό τομέα, υπάρχουν ωστόσο ορισμένες θετικές ενδείξεις (π.χ. σταθεροποίηση της κατάστασης στη Δυτική Αφρική).

Η ECHO κατόρθωσε να βελτιώσει τον τρόπο παροχής της βοήθειάς της στις χώρες ΑΚΕ, διαθέτοντας το μεγαλύτερο μέρος των κεφαλαίων στις αρχές του 2001, γεγονός που έδωσε τη δυνατότητα άμεσης ανταπόκρισης και προσαρμογής της στρατηγικής κατά τη διάρκεια του έτους.

2.1.1. Κέρας της Αφρικής και Ανατολική Αφρική

Από το 1983, το Σουδάν πλήττεται από μακροχρόνιο εμφύλιο πόλεμο ανάμεσα στην κυβέρνηση του Σουδάν και σε αντιπολιτευόμενες ένοπλες ομάδες που ελέγχουν πολλές περιοχές της χώρας. Η παρατεταμένη σύγκρουση έχει ως βασικές συνέπειες τον θάνατο, την αναγκαστική μετατόπιση και την ταλαιπωρία του πληθυσμού καθώς και τη συνεχή διαταραχή της λειτουργίας ή την έλλειψη βασικών υπηρεσιών στους τομείς της υγείας, της εκπαίδευσης και των υποδομών. Και σαν να μην έφθαναν αυτά, οι επαναλαμβανόμενες ξηρασίες και πλημμύρες που θέτουν σε κίνδυνο την επισιτιστική ασφάλεια, μαζί με τη συνεχιζόμενη παρουσία διαφόρων ασθενειών, επιδεινώνουν ακόμα περισσότερο τη δραματική κατάσταση. Δυστυχώς, οι ειρηνευτικές συνομιλίες δεν είχαν μέχρι στιγμής απτά αποτελέσματα. Η ECHO έθεσε σε εφαρμογή το 2001 Γενικό Σχέδιο για το Σουδάν, αποδεσμεύοντας ποσό 15 εκατ. ευρώ για τη χρηματοδότηση έργων σε ένα ευρύ φάσμα τομέων, όπως η υγεία, η διατροφή, η επισιτιστική ασφάλεια, η ύδρευση και αποχέτευση, η επείγουσα αρωγή και ετοιμότητα, για τη στήριξη της μεταφοράς, του συντονισμού και της ασφάλειας του προσωπικού των ανθρωπιστικών οργανώσεων. Επιπλέον, αποδεσμεύθηκε ποσό 2 εκατ. ευρώ κατά τη διάρκεια του 2001 για την αντιμετώπιση των σοβαρών συνεπειών της ξηρασίας που έπληξε εκτεταμένες περιοχές στον βορρά και θύλακες στο νότο της χώρας. Οι σημαντικότερες δυσκολίες για την υλοποίηση των έργων στο Σουδάν πέρυσι ήταν η μεγάλη ανασφάλεια και οι δυσκολίες πρόσβασης λόγω των στρατιωτικών δραστηριοτήτων καθώς και οι εποχικές κλιματολογικές συνθήκες και η έλλειψη υποδομών.

Μετά την καταστροφική ξηρασία που έπληξε εκτεταμένες περιοχές της νοτιοανατολικής Αιθιοπίας, η ECHO διατήρησε την παρουσία της στη χώρα. Το Γενικό Σχέδιο του 2001 με χρηματοδότηση 6,7 εκατ. ευρώ επικεντρώθηκε σε τρεις τομείς ανθρωπιστικής βοήθειας, με σημαντικότερη συνιστώσα την αντιμετώπιση των συνεπειών της ξηρασίας στις περιοχές των βοσκοτόπων. Μέσω συνδυασμένων προγραμμάτων για την κτηνοτροφία και την αποκατάσταση των χώρων ποτίσματος των ζώων, η ECHO διευκόλυνε τους κτηνοτρόφους να ανανεώσουν τον πληθυσμό του ζωικού τους κεφαλαίου μετά από πολυετή ξηρασία και να βελτιώσουν τον βαθμό ετοιμότητάς τους σε περίπτωση προβλημάτων στο μέλλον. Επελέγησαν οι δραστηριότητες ορισμένων από αυτά τα προγράμματα, οι οποίες θα λάβουν πρόσθετη χρηματοδότηση από άλλα χρηματοδοτικά μέσα της Επιτροπής. Επιπλέον, στο πλαίσιο του Γενικού Σχεδίου της, η ECHO ενίσχυσε την UNHCR για την επάνοδο προσφύγων από την Αιθιοπία στη Σομαλία και χρηματοδότησε βασικά έργα αποκατάστασης προς όφελος πληθυσμών που μετακινήθηκαν λόγω του πολέμου στο Tigray. Εκτός από τις δραστηριότητες που χρηματοδοτούνται στο πλαίσιο του Γενικού Σχεδίου, η ECHO ανταποκρίθηκε σε επείγουσα ανάγκη που προκλήθηκε από επιδημία μηνιγγίτιδας, χορηγώντας ποσό 2,5 εκατ. ευρώ.

Στην Ερυθραία, η ECHO συνέχισε να χρηματοδοτεί ανθρωπιστικές ενέργειες υπέρ των φτωχών πληθυσμών που πλήττονται από τον πόλεμο ο οποίος ξέσπασε πρόσφατα στις παραμεθόριες περιοχές. Για όσο διάστημα οι πληθυσμοί αυτοί παρέμεναν σε κατασκηνώσεις, η ECHO χορηγούσε χρηματοδοτήσεις για να τους εξασφαλίζονται καθαρό νερό, στέγη, υγειονομική φροντίδα και άλλα είδη ανάγκης εκτός από τρόφιμα. Μετά τη δημιουργία προσωρινής ζώνης ασφαλείας κατά μήκος των συνόρων με την Αιθιοπία, τον Μάιο του 2001, το μεγαλύτερο μέρος των περίπου 300.000 ατόμων που μετακινήθηκαν στο εσωτερικό της χώρας επέστρεψαν στα χωριά τους. Η ECHO χορήγησε χρηματοδότηση για να διευκολύνει την επάνοδο των αναγκαστικώς μετακινηθέντων μέσω της αποκατάστασης των δικτύων ύδρευσης, των κέντρων υγείας και της παροχής ειδών ανάγκης εκτός από τρόφιμα. Για να βοηθήσει τους επαναπατριζόμενους να αντιμετωπίσουν τους κινδύνους των ναρκών στους τόπους επανόδου τους, η ECHO χρηματοδότησε προγράμματα οριοθέτησης των ναρκοθετημένων περιοχών και ευαισθητοποίησης για τους κινδύνους των ναρκών. Επιπλέον, η ECHO έθεσε σε εφαρμογή σύστημα επιτήρησης για την επισιτιστική κατάσταση σε μεγάλα τμήματα της χώρας, στα οποία περιλαμβάνονται και περιοχές που πλήττονται από την ξηρασία. Η ECHO χορήγησε επίσης βοήθεια στην UNHCR για να στηρίξει το πρόγραμμα επαναπατρισμού προσφύγων από το Σουδάν στην Ερυθραία που άρχισε τον Μάιο του 2001. Συνολικά, διατέθηκε ποσό 7 εκατ. ευρώ το 2001.

Η Σομαλία, και ιδίως οι κεντρικές και δυτικές περιοχές της, εξακολουθούν να μαστίζονται από τον εμφύλιο πόλεμο και την εξαιρετικά μεγάλη ανασφάλεια λόγω της οποίας είναι πολύ δύσκολη η εφαρμογή των προγραμμάτων ανθρωπιστικής βοήθειας των διεθνών οργανισμών.

Η ECHO συνέχισε να χρηματοδοτεί έργα στον τομέα της υγείας και της διατροφής καθώς και της αποκατάστασης των χώρων υδροδότησης με συνολικό ποσό 1,7 εκατ. ευρώ. Επιπλέον, η Επιτροπή αποφάσισε να συνεχισθεί η υπηρεσία Αεροπορικών Πτήσεων της ECHO στο Κέρας της Αφρικής, που εξυπηρετεί πολλά προγράμματα ανθρωπιστικής βοήθειας και αναπτυξιακά έργα στη Σομαλία. Το κόστος αυτής της υπηρεσίας στη Σομαλία ανήλθε σε 8,4 εκατ. ευρώ κατά το εξεταζόμενο έτος.

Η ECHO συνέχισε τις προσπάθειές της για να μετριασθούν οι επιπτώσεις της ξηρασίας στην Κένυα, η οποία έπληξε το βόρειο τμήμα της χώρας. Μέσω των προγραμμάτων στήριξης της κτηνοτροφίας και αποκατάστασης των υδατικών πόρων, η ECHO βοήθησε τους κτηνοτρόφους να αντιμετωπίσουν την ξηρασία. Το 2001, διατέθηκε στην Κένυα συνολικό ποσό 4,6 εκατ. ευρώ.

2.1.2. Μεσημβρινή Αφρική

Αν και υπήρχαν μεγάλες προσδοκίες ότι, το 2001, θα βελτιώνονταν οι κοινωνικοί δείκτες στην Αγκόλα, μετά από ορισμένα αρχικά θετικά αποτελέσματα το 2000, και ότι μεγάλα τμήματα του πληθυσμού που εξαρτώνται από την επισιτιστική βοήθεια θα ήταν σε θέση να εξασφαλίσουν επάρκεια τροφίμων, συνολικά οι συνθήκες διαβίωσης επιδεινώθηκαν και ο εμφύλιος πόλεμος συνεχίστηκε. Στο 60% των περιοχών που φιλοξενούν αναγκαστικώς μετακινηθέντες εξακολουθεί να μην υπάρχει η παρουσία καμιάς ανθρωπιστικής οργάνωσης και ο ΟΗΕ εκτιμά ότι τουλάχιστον 500.000 Αγκολέζοι έχουν απόλυτη ανάγκη τροφίμων. Λόγω των επικίνδυνων συνθηκών η δραστηριότητα των ανθρωπιστικών οργανώσεων εξακολούθησε να είναι δυσχερής, ενώ το μεγαλύτερο εμπόδιο ήταν η έλλειψη πρόσβασης στους πληθυσμούς που διατρέχουν κίνδυνο και έχουν ανάγκη βοήθειας.

Το 2001, συνεχίστηκε η εφαρμογή του προγράμματος επείγουσας παρέμβασης της ECHO για την ανακούφιση των πλέον ευάλωτων τμημάτων του πληθυσμού. Χορηγήθηκε ποσό 9 εκατ. ευρώ για τη στήριξη έργων επείγουσας παρέμβασης στους τομείς της υγείας, της διατροφής, της άμεσης αρωγής, της προστασίας και των αερομεταφορών για να εξασφαλιστεί η προμήθεια αγαθών σε ανθρωπιστικές δραστηριότητες.

Η ECHO είχε την πρόθεση να διακόψει σταδιακά τις δραστηριότητές της στη Μοζαμβίκη στις αρχές του 2001 και, στο τέλος του 2000, είχε θέσει σε εφαρμογή διαδικασία μετάβασης σε άλλα μέσα της Επιτροπής που θα στήριζαν έργα μακροπρόθεσμης ανάπτυξης. Όμως, τον Φεβρουάριο του 2001, σημειώθηκαν μεγάλες πλημμύρες στην κεντρική Μοζαμβίκη, που έπληξαν τις επαρχίες Zambezia, Sofala, Tete και Manica. Εκτιμάται ότι επλήγησαν περισσότερα από 320.000 άτομα, πολλά από τα οποία μεταφέρθηκαν σε προσωρινές κατασκηνώσεις. Οι πλημμύρες αυτές κάλυψαν μεγαλύτερη έκταση από αυτήν του 2000, έπληξαν το φτωχότερο τμήμα της Μοζαμβίκης και σημειώθηκαν σε μια χρονική στιγμή που η Μοζαμβίκη δεν είχε ακόμη συνέλθει από την καταστροφή του προηγούμενου έτους.

Η Επιτροπή εξέδωσε δύο αποφάσεις, από τον Απρίλιο έως τον Ιούλιο του 2001, για τη χορήγηση ποσού 2,84 εκατ. ευρώ ως ανθρωπιστική βοήθεια στα θύματα των πλημμύρων. Οι παρεμβάσεις αφορούσαν τη διανομή τροφίμων, τη χορήγηση φαρμάκων και άλλων ειδών ανάγκης (όπως προσωρινά καταλύματα και κουβέρτες), έργα ύδρευσης και αποχέτευσης και τη διανομή σπόρων και εργαλείων.

2.1.3. Κεντρική Αφρική

Αν και η πολιτική κατάσταση βελτιώθηκε σχετικά μετά τη δολοφονία του Laurent-Dιsirι Kabila τον Ιανουάριο, η επικράτεια της Λαϊκής Δημοκρατίας του Κογκό (ΛΔΚ) εξακολούθησε να είναι διαιρεμένη υπό την κατοχή ομάδων υποστηριζόμενων από γειτονικές χώρες οι οποίες έχουν συγκρουόμενα στρατηγικά και οικονομικά συμφέροντα. Επιπλέον, συνεχίστηκε η βίαιη αποσταθεροποίηση του ανατολικού τμήματος της χώρας από ένα πλήθος ένοπλων ομάδων. Πραγματοποιήθηκαν ορισμένες έρευνες οι οποίες επιβεβαίωσαν τα θλιβερά ποσοστά θνησιμότητας που οφείλονται κυρίως στην κατάρρευση της παραγωγής τροφίμων και την έλλειψη πρόσβασης σε βασικές υπηρεσίες υγείας. Μετά από δεκαετίες κακοδιαχείρισης με το προηγούμενο καθεστώς, που επιδεινώθηκε με δύο διαδοχικούς εμφυλίους πολέμους, η κατάσταση του γενικού πληθυσμού είναι μετά βίας λίγο καλύτερη από αυτήν των 3 εκατομμυρίων ατόμων που αναγκάστηκαν να μετακινηθούν από τη ΛΔΚ. Η βοήθεια των 35 εκατ. ευρώ της ECHO στο πλαίσιο του Γενικού Σχεδίου εστιάστηκε, κατά συνέπεια, στην παροχή υπηρεσιών πρωτοβάθμιας υγείας στο ένα τρίτο της χώρας και σε πρόγραμμα ολοκληρωμένης διατροφής και επισιτιστικής ασφάλειας για τα φτωχότερα τμήματα του πληθυσμού. Σύμφωνα με ανεξάρτητη αξιολόγηση που πραγματοποιήθηκε τον Σεπτέμβριο, οι στόχοι αυτοί επιτεύχθηκαν σε μεγάλο βαθμό, αλλά η ανασφάλεια και η δυσκολία πρόσβασης εξακολούθησαν να είναι τα σημαντικότερα προβλήματα για το προσωπικό των ανθρωπιστικών οργανώσεων.

Από το 1993, το Μπουρούντι δοκιμάζεται από εμφύλιο πόλεμο που έφερε τον πληθυσμό σε εξαιρετικά ευάλωτη θέση. Τα αντιμαχόμενα μέρη αυτής της σύγκρουσης, που έχει κυρίως πολιτικό χαρακτήρα με έντονα εθνοτικό στοιχείο, είναι οι φυλές των Τούτσι και των Χούτου, ορισμένοι από τους οποίους έχουν σχηματίσει ένοπλες ομάδες. Τον Αύγουστο του 2000, οι βασικές πολιτικές δυνάμεις υπέγραψαν ειρηνευτική συμφωνία στο Μπουρούντι, με εξαίρεση τις δύο ένοπλες ομάδες των ανταρτών. Την 1η Νοεμβρίου 2001 σχηματίστηκε μεταβατική κυβέρνηση. Όμως, ο πόλεμος μαίνεται, εφόσον δεν έχει τεθεί ακόμη σε εφαρμογή η κατάπαυση του πυρός και δεν φαίνεται ότι θα υπάρξει αποτέλεσμα από τις τρέχουσες διαπραγματεύσεις. Το Μπουρούντι πλήττεται επίσης άμεσα από την κρίση στη γειτονική Λαϊκή Δημοκρατία του Κογκό (ΛΔΚ).

Η κρίση έχει προκαλέσει μεγάλες εσωτερικές μετακινήσεις πληθυσμών και μισό εκατομμύριο κάτοικοι από το Μπουρούντι κατέφυγαν στην Τανζανία. Στο Μπουρούντι, ένα εκατομμύριο άτομα θεωρείται ότι εξακολουθούν να βρίσκονται σε ιδιαίτερα ευάλωτη κατάσταση και εξαρτώνται από την ανθρωπιστική βοήθεια. Μια άνευ προηγουμένου επιδημία αποδεκάτισε τη χώρα στα τέλη του 2000 και στις αρχές του 2001, ενώ ακολούθησε σοβαρό πρόβλημα υποσιτισμού. Η ECHO και οι συνεργαζόμενοι φορείς αντιμετώπισαν πιεστικές ανθρωπιστικές ανάγκες το 2001 στους τομείς της υγείας, της διατροφής και της επισιτιστικής ασφάλειας, χορηγώντας συνολικό ποσό 20 εκατ. ευρώ, αλλά οι ανάγκες εξακολουθούν να είναι μεγάλες, εφόσον η επισιτιστική κατάσταση δεν έχει βελτιωθεί.

Η Τανζανία εξακολουθεί να φιλοξενεί έναν από τους μεγαλύτερους πληθυσμούς προσφύγων στην ήπειρο αυτή, με 350.000 περίπου πρόσφυγες του Μπουρούντι, 120.000 από το Κογκό και 25.000 από τη Ρουάντα, οι οποίοι ζουν σε κατασκηνώσεις στις δυτικές επαρχίες. Το 2001, η ECHO συνεισέφερε ποσό άνω των 32 εκατ. ευρώ στο πρόγραμμα για τους πρόσφυγες στην Τανζανία, μέσω του ΟΗΕ και του Ερυθρού Σταυρού, χρηματοδοτώντας το ένα τρίτο της συνολικής ανθρωπιστικής βοήθειας η οποία χορηγείται στους πρόσφυγες αυτής της χώρας.

2.1.4. Δυτική Αφρική

H κατάσταση στη Σιέρρα Λεόνε βελτιωνόταν καθόλη τη διάρκεια του 2001 παράλληλα με την πρόοδο της ειρηνευτικής διαδικασίας. Μέχρι το τέλος της διαδικασίας αφοπλισμού και αποστράτευσης, καταγράφηκαν περίπου 45.000 πρώην πολεμιστές. Τα ειρηνευτικά στρατεύματα της UNAMSIL αναπτύσσονταν σταδιακά στις ελεγχόμενες από το RUF περιοχές, στις οποίες δεν υπήρχε δυνατότητα πρόσβασης επί μία δεκαετία περίπου. Η ECHO στηρίζει τις επείγουσες παρεμβάσεις σε αυτές τις περιοχές στις οποίες μόλις πρόσφατα υπήρξε δυνατότητα πρόσβασης, βοηθώντας ταυτόχρονα τους μετακινηθέντες στο εσωτερικό της χώρας, τους επαναπατριζόμενους ή τους μόνιμους κατοίκους των περιοχών. Η προτεραιότητα δίνεται στους τομείς της υγείας, της ύδρευσης και αποχέτευσης, της διανομής ειδών ανάγκης εκτός των τροφίμων και την ψυχολογική και κοινωνική υποστήριξη των παιδιών-θυμάτων των ενόπλων ομάδων (προστασία παιδιών). Η συνολική χρηματοδοτική συνεισφορά της ECHO στη Σιέρρα Λεόνε το 2001 ανήλθε σε 12,2 εκατ. ευρώ. Το αποτέλεσμα των επερχόμενων προεδρικών εκλογών, που προγραμματίστηκαν για τον Μάιο του 2002, θα έχει καθοριστική σημασία για το ειρηνικό μέλλον της χώρας.

Μέχρι τον Μάρτιο του 2001, στις περιοχές της νοτιοδυτικής Γουινέας, στις οποίες έχουν συρρεύσει πρόσφυγες, διεξάγονταν σοβαρές μάχες ανάμεσα στον στρατό της Γουινέας και σε διάφορες ένοπλες ομάδες που έχουν ως ορμητήρια τη Σιέρρα Λεόνε και τη Λιβερία. Το γεγονός αυτό προκάλεσε την μετακίνηση περίπου 70.000 προσφύγων σε νέες κατασκηνώσεις στην ενδοχώρα, ενώ 75.000 πρόσφυγες επέστρεψαν στη Σιέρρα Λεόνε, ορισμένοι από τους οποίους πέρασαν μέσα από την κατεχόμενη από το RUF επικίνδυνη περιοχή. Η ECHO χορήγησε ποσό 7,9 εκατ. ευρώ για τους πρόσφυγες, τους αναγκαστικώς μετακινηθέντες και τους τοπικούς ευάλωτους πληθυσμούς της Γουινέας, δίνοντας έμφαση στους τομείς της υγείας, της ύδρευσης / αποχέτευσης, της στέγης και της επισιτιστικής ασφάλειας. Ένας άλλος βασικός τομέας δραστηριότητας ήταν η ειδική υποστήριξη παιδιών θυμάτων του πολέμου.

2.2. ΧΩΡΕΣ ΤΗΣ ΚΕΝΤΡΙΚΗΣ ΚΑΙ ΑΝΑΤΟΛΙΚΗΣ ΕΥΡΩΠΗΣ, ΝΑΚ

2.2.1. Δυτικά Βαλκάνια

Το 2001 συνεχίστηκε η διαδικασία ανάκαμψης των Δυτικών Βαλκανίων μετά την κρίση στο Κοσσυφοπέδιο το 1999, αν και η σύγκρουση στην πρώην Γιουγκοσλαβική Δημοκρατία της Μακεδονίας (πΓΔΜ) επισκίασε τη βελτίωση της συνολικής κατάστασης. Το 2001, η ECHO συνέχισε να είναι παρούσα σε πέντε χώρες και οντότητες της περιοχής (Σερβία, Μαυροβούνιο, Κοσσυφοπέδιο, πΓΔΜ και Αλβανία) με προϋπολογισμό 83,05 εκατ. ευρώ. Η μείωση του ποσού σε σχέση με τα δύο προηγούμενα έτη αντανακλά τη βελτίωση των συνθηκών διαβίωσης των πληθυσμών και την αυξημένη συμμετοχή άλλων χρηματοδοτικών μέσων της Επιτροπής.

Οι προσπάθειες της ECHO στα Δυτικά Βαλκάνια είχαν τρεις στόχους: να ικανοποιηθούν οι νέες ανάγκες ανθρωπιστικής βοήθειας λόγω της κρίσης στην πΓΔΜ. να συνεχιστεί η ικανοποίηση των βασικών αναγκών των προσφύγων, των αναγκαστικώς μετακινηθέντων και των ευάλωτων κοινωνικών ομάδων. και να προωθηθεί η διαδικασία LRRD μέσω της στήριξης της μετάβασης στη διαδικασία ανοικοδόμησης και της μακροπρόθεσμης ανάπτυξης και της προώθησης της αυτάρκειας των δικαιούχων της βοήθειας.

Στο Κοσσυφοπέδιο, η ECHO ολοκλήρωσε το κύριο μέρος μιας από τις μεγαλύτερες ανθρωπιστικές της δράσεις, μεταβαίνοντας από μια καθαρά επείγουσα παρέμβαση στη διαδικασία αποκατάστασης και, σε απώτερο στάδιο, σε μια επιτυχή διαδικασία διαρθρωτικής ανάπτυξης. Τον Ιούνιο του 1999, που άρχισε η επάνοδος των προσφύγων στο Κοσσυφοπέδιο, η ECHO ανταποκρίθηκε στις πιεστικές ανάγκες ανθρωπιστικής βοήθειας, χορηγώντας τρόφιμα, ιατρική βοήθεια καθώς και καταλύματα άμεσης ανάγκης για περισσότερες από 22.000 οικογένειες επαναπατριζόμενων. Το 2000, η ECHO συνέχισε την προσπάθειά της να ικανοποιήσει τις βασικές ανάγκες των πιο ευάλωτων ομάδων, στηρίζοντας ταυτόχρονα τα πρώτα βήματα της διαδικασίας ανάκαμψης (στους τομείς της εκπαίδευσης και της υγείας, μέσω της αποκατάστασης των συστημάτων ύδρευσης και της στήριξης της προσπάθειας αυτάρκειας). Το 2001, η ECHO πέτυχε να ολοκληρώσει την προηγούμενη παρέμβασή της και συνέχισε να στηρίζει τις προσπάθειες της UNHCR για την προστασία και τη βοήθεια των μειονοτήτων. Επιπλέον, η ECHO χορήγησε βασική βοήθεια στους πρόσφυγες από την πΓΔΜ (οι οποίοι ανήλθαν σε 72.000 κατά την κορύφωση της κρίσης) και στις οικογένειες που τους φιλοξενούσαν.

Η Σερβία εξακολούθησε να αποτελεί το μεγαλύτερο πεδίο δράσης της ECHO. Οι πολιτικές αλλαγές στη Σερβία και η μεταρρυθμιστική κυβέρνηση προσέλκυσαν μακροχρόνια διαρθρωτική ενίσχυση από χρηματοδότες, στους οποίους περιλαμβάνεται η Επιτροπή, όπως έδειξε και η επιτυχία της διάσκεψης των χρηματοδοτών της ΟΔΓ, η οποία πραγματοποιήθηκε στις Βρυξέλλες τον Ιούνιο του 2001. Εντούτοις, η Σερβία εξακολουθεί να αντιμετωπίζει σημαντικές ανάγκες ανθρωπιστικής βοήθειας, ιδίως λόγω του μεγάλου αριθμού προσφύγων και αναγκαστικώς μετακινηθέντων (περίπου 600.000). Ενώ οι προοπτικές για την επάνοδο των αναγκαστικώς μετακινηθέντων εξακολουθούν να είναι μέχρι στιγμής αμυδρές, αναζητούνται βιώσιμες λύσεις για τους πρόσφυγες, κυρίως μέσω της ένταξης, αλλά και του επαναπατρισμού. Το πρόγραμμα της ECHO το 2001 εξακολούθησε να αντιμετωπίζει βασικές ανάγκες, ενώ επεδίωκε και περισσότερο βιώσιμες λύσεις, όπως η διευκόλυνση του επαναπατρισμού (παροχή νομικών συμβουλών, επιτόπου επισκέψεις) και η στήριξη της απόκτησης ιδιωτικής στέγης από πρόσφυγες, που αποτελεί και μια αξιοπρεπέστερη εναλλακτική λύση από τη διαμονή σε κέντρα συλλογικής διαβίωσης.

Στο Μαυροβούνιο και την Αλβανία, έχουν καλυφθεί σχεδόν πλήρως οι ανάγκες ανθρωπιστικής βοήθειας που προέκυψαν από την κρίση στο Κοσσυφοπέδιο. Στο Μαυροβούνιο, η προσπάθεια της ECHO επικεντρώθηκε στο να καλυφθούν οι χειμερινές ανάγκες και να μειωθεί ο βαθμός εξάρτησης των δικαιούχων ομάδων από την ανθρωπιστική βοήθεια, μέσω της χρηματοδότησης δραστηριοτήτων για την επίτευξη της αυτάρκειας. Στην Αλβανία, μια από τις φτωχότερες χώρες της Ευρώπης, το κύριο βάρος δόθηκε στην παγίωση των προηγούμενων παρεμβάσεων στους τομείς της υγείας και ύδρευσης και αποχέτευσης, με στόχο να διευκολυνθεί η μετάβαση σε διαδικασία ανάπτυξης.

Στην πΓΔΜ, το 2001 υπήρξε ανοικτή σύγκρουση ανάμεσα στις ένοπλες ομάδες Αλβανών και τις ένοπλες δυνάμεις της πΓΔΜ. Η σύγκρουση κλιμακώθηκε σε διάφορα στάδια κατά το πρώτο εξάμηνο του έτους, με αποτέλεσμα να υπάρξουν μετακινήσεις πληθυσμού κατά κύματα στο εσωτερικό της χώρας και εκτός των συνόρων της, ιδίως προς το Κοσσυφοπέδιο. Η διεθνής κοινότητα, και κυρίως η Ευρωπαϊκή Ένωση, υιοθέτησαν στάση ενεργού πολιτικής διαμεσολάβησης, παροχής βοήθειας για την ανοικοδόμηση (μέσω του μηχανισμού ταχείας παρέμβασης και του προγράμματος CARDS 2001) και ανθρωπιστικής βοήθειας. Τηρώντας αυστηρά την εντολή της, η ECHO χορήγησε επισιτιστική βοήθεια σε όλους τους αναγκαστικώς μετακινηθέντες και τους επαναπατριζόμενους που βρίσκονταν σε δυσχερή θέση, άλλα είδη ανάγκης εκτός από τρόφιμα σε ανάδοχες οικογένειες και σε αναγκαστικώς μετακινηθέντες και χρηματοδότησε προγράμματα επείγουσας αποκατάστασης σχολείων και κέντρων υγείας που καταστράφηκαν κατά τις συγκρούσεις, έτσι ώστε να διευκολυνθεί η επάνοδος των μετακινηθέντων. Από τότε που άρχισε η σύγκρουση, χάρη στο στενό συντονισμό μεταξύ των υπηρεσιών της Επιτροπής συστάθηκε ειδική μονάδα δράσης μεταξύ των διαφόρων μέσων της Επιτροπής, έτσι ώστε να αποφευχθούν τόσο οι επικαλύψεις όσο και τα κενά. Η ECHO έδωσε προτεραιότητα στην ικανοποίηση των άμεσων αναγκών ανθρωπιστικής βοήθειας, ενώ η RRM αντιμετώπισε τις μεσοπρόθεσμες ανάγκες όπως η κατασκευή κατοικιών. Στο πολιτικό πεδίο, παρά τις κάποιες θετικές εξελίξεις μετά την επίτευξη συμφωνίας πλαισίου μεταξύ των πολιτικών ηγετών και των δύο εθνικών ομάδων και την έγκριση, το Νοέμβριο, συνταγματικών αλλαγών, η πολιτική κατάσταση εξακολουθούσε να είναι ασταθής μέχρι το τέλος του 2001.

2.2.2. Νέα Ανεξάρτητα Κράτη (ΝΑΚ)

Το 2001, η γενική κατάσταση στα ΝΑΚ δεν παρουσίασε σημαντική βελτίωση. Αν και πολλές από αυτές τις χώρες έχουν καταβάλει προσπάθειες να εφαρμόσουν οικονομικές μεταρρυθμίσεις, οι οποίες επέφεραν σχετική βελτίωση της συνολικής οικονομικής τους κατάστασης (ιδίως στη Ρωσική Ομοσπονδία), δεν έχουν υπάρξει ακόμη απτά αποτελέσματα όσον αφορά τις συνθήκες διαβίωσης του γενικού πληθυσμού. Αντίθετα, οι δημόσιες δαπάνες για την υγεία και την κοινωνική πρόνοια παρουσιάζουν τάση μείωσης, ενώ ο νοσοκομειακός εξοπλισμός καθίσταται απαρχαιωμένος και ο πληθυσμός αντιμετωπίζει όλο και μεγαλύτερη δυσκολία πρόσβασης στην κατάλληλη υγειονομική περίθαλψη. Οι κατ` εξοχήν δοκιμαζόμενες ομάδες του πληθυσμού είναι οι πολυμελείς οικογένειες, οι ηλικιωμένοι και ανάπηροι, που πλήττονται σοβαρά από τις συνέπειες της συνεχούς επιδείνωσης της γενικής οικονομικής κατάστασης (δηλαδή από τον παρατεταμένο πληθωρισμό, τη σημαντική μείωση της πραγματικής αγοραστικής ικανότητας και τις πολύμηνες καθυστερήσεις στην καταβολή μισθών, συντάξεων και κρατικών επιδομάτων). Έχουν ουσιαστικά εξαντληθεί όλα τα όρια αντοχής τους.

Είναι προφανές ότι τα προβλήματα που οδήγησαν σε αυτή τη δραματική κατάσταση έχουν σαφώς διαρθρωτικό χαρακτήρα, γεγονός που δύσκολα δικαιολογεί την παρέμβαση της ECHO, τη στιγμή μάλιστα που η ECHO μεταστρέφει πάλι το κύριο βάρος της στην εκπλήρωση της βασικής αποστολής της που είναι η παροχή επείγουσας αρωγής. Εντούτοις, λόγω των προαναφερόμενων συνθηκών και της ανεπάρκειας άλλων χρηματοδοτικών μέσων της Επιτροπής, τα οποία θα ήταν καταλληλότερα να παρέμβουν σε αυτές τις συνθήκες, η ECHO συνέχισε να χορηγεί, αν και σε περιορισμένο βαθμό, χρηματοδότηση το 2001. Ο ρητός στόχος της παρέμβασής της ήταν να απαλύνει τη δυσχερή κατάσταση στην οποία βρίσκονται τα φτωχότερα στρώματα του πληθυσμού. Έτσι, οι χρηματοδοτούμενες ενέργειες είχαν σαφώς καθορισμένους στόχους, με σαφείς αποδέκτες τις ομάδες που αντιμετωπίζουν τον υψηλότερο κίνδυνο (π.χ. παιδιά σε ιδρύματα, ηλικιωμένοι που ζουν μόνοι, πολυμελείς οικογένειες).

Στο πλαίσιο της μεταστροφής του κέντρου βάρους της ECHO στη βασική αποστολή της, ολοκληρώθηκε σχεδόν η σταδιακή παύση της βοήθειας προς τη Λευκορωσία, τη Μολδαβία και την Ουκρανία καθώς και την περιοχή του Δυτικού Καυκάσου (Αζερμπαϊτζάν, Γεωργία, Αρμενία), αν και υπήρξε περιορισμένη παρέμβαση, λόγω της ξηρασίας, υπέρ των ευάλωτων ομάδων του πληθυσμού στη Γεωργία και την Αρμενία. Δεν χρειάστηκε να υπάρξει παρέμβαση στις χώρες της Κεντρικής Ασίας, Κιργιζία, Καζακστάν, Τουρκμενιστάν και Ουζμπεκιστάν, επειδή δεν εξαπλώθηκε σε αυτές η κρίση του Αφγανιστάν.

Συνεχίστηκε η σταδιακή παύση της βοήθειας της ECHO στο Τατζικιστάν, η οποία μειώθηκε περαιτέρω (σε 10 εκατ. ευρώ) στο πλαίσιο του Γενικού Σχεδίου χρηματοδότησης προγραμμάτων επισιτισμού, υγείας και ύδρευσης σε όλη τη χώρα. Χορηγήθηκε πρόσθετη επείγουσα βοήθεια 2 εκατ. ευρώ για προγράμματα επισιτιστικής ασφάλειας μικρής κλίμακας που έχουν στόχο να μετριάσουν τις άμεσες αρνητικές συνέπειες μιας σοβαρής ξηρασίας για δεύτερη συνεχή χρονιά. Η συμμετοχή της ECHO, αν και σε περιορισμένη κλίμακα, θα χρειαστεί ενδεχομένως να συνεχισθεί βραχυπρόθεσμα, μέχρις ότου σταθεροποιηθεί η μεταπολεμική κατάσταση, η ξηρασία δεν έχει πλέον μεγάλης κλίμακας επίπτωση στις συνθήκες διαβίωσης και τα χρηματοδοτικά μέσα της Ευρωπαϊκής Επιτροπής και των κρατών μελών για τη μακροπρόθεσμη ανάπτυξη επαναλάβουν ή επιταχύνουν τις δραστηριότητές τους. Η αυξημένη προσοχή της διεθνούς κοινότητας στην Κεντρική Ασία, σε συνδυασμό με την κρίση στο Αφγανιστάν, φαίνεται ότι δρα ως καταλύτης από την άποψη αυτή, τουλάχιστον σε κάποιον βαθμό.

Στη Ρωσική Ομοσπονδία, η μεγαλύτερη ένοπλη σύρραξη στην Τσετσενία, που ξέσπασε στα τέλη του 1999, δεν έχει ακόμη διευθετηθεί. Προκάλεσε μεγάλες μετατοπίσεις πληθυσμών στην περιοχή του Βορείου Καυκάσου και δημιούργησε σημαντικές ανάγκες ανθρωπιστικής βοήθειας. Παρόλ` αυτά, οι προσπάθειες της διεθνούς κοινότητας να συμβάλει στην κάλυψη αυτών των αναγκών προσέκρουσε συχνά στις εξαιρετικά δυσμενείς συνθήκες εργασίας, ιδίως στην ίδια την Τσετσενία. Η διεθνής κοινότητα των χορηγών βοήθειας περίμενε από τις ρωσικές αρχές να επιδείξουν πνεύμα συνεργασίας, δηλαδή να διευκολύνουν παρά να παρεμποδίζουν τη διανομή της βοήθειας στον τσετσενικό πληθυσμό. Οι διεθνείς ανθρωπιστικές οργανώσεις που επιθυμούσαν να εργαστούν στην Τσετσενία είχαν να αντιμετωπίσουν ένα μάλλον χρονοβόρο και παρελκυστικό «σύστημα παροχής άδειας εισόδου και εργασίας» καθώς και την έλλειψη επαρκών διασφαλίσεων, παρά τις υποσχέσεις της Ρωσίας ότι θα συνεργαζόταν για την υλοποίηση των χρηματοδοτούμενων από την ΕΚ ενεργειών παροχής βοήθειας. Η χρηματοδότηση της ECHO συνέβαλε, μεταξύ άλλων, στην παροχή επισιτιστικής βοήθειας σε 230.000 αναγκαστικώς μετατοπισθέντες και απόρους κατοίκους της Τσετσενίας (στους οποίους περιλαμβάνονται και 30.000 παιδιά σχολικής ηλικίας), στη βελτίωση των συνθηκών ύδρευσης και αποχέτευσης για 100.000 περίπου αναγκαστικώς μετακινηθέντες και κατοίκους της Τσετσενίας καθώς και για 10.000 αναγκαστικώς μετακινηθέντες που ζουν σε αντίσκηνα και σε πρόχειρους καταυλισμούς στην Ινγκουσετία. Σαράντα χιλιάδες αναγκαστικώς μετακινηθέντες που ζουν σε καταυλισμούς τόσο στην Ινγκουσετία και όσο στην Τσετσενία ήταν αποδέκτες υπηρεσιών πρωτοβάθμιας υγειονομικής περίθαλψης που παρασχέθηκαν από συνεργαζόμενους φορείς της ECHO. Επιπλέον, αναγκαστικώς μετακινηθέντες, επαναπατριζόμενοι και κάτοικοι σε ολόκληρη την περιοχή του Βορείου Καυκάσου καλύφθηκαν από χρηματοδοτούμενες από την ECHO προστατευτικές δραστηριότητες, και ιδίως παροχή νομικών συμβουλών.

Επειδή συνεχίζεται η διαδικασία σταδιακής προσέγγισης των χωρών της Ανατολικής Ευρώπης με την ΕΕ και βελτιώνεται η εθνική οικονομία τους και αναπτύσσονται άλλα καταλληλότερα χρηματοδοτικά μέσα της Επιτροπής, δεν χορηγήθηκαν στις χώρες αυτές χρηματοδοτήσεις της ECHO το 2001.

Το 2001, η ECHO χορήγησε περιορισμένη χρηματοδότηση για την αντιμετώπιση του καταστρεπτικού χειμώνα που έπληξε μεγάλο μέρος του αγροτικού πληθυσμού της Μογγολίας. Για τον λόγο αυτό, χρηματοδοτήθηκαν ενέργειες για την παροχή βασικών τροφίμων και γεωργικών εισροών σε 40.000 άτομα από τα φτωχότερα τμήματα του πληθυσμού.

2.3. ΑΣΙΑ, ΜΕΣΗ ΑΝΑΤΟΛΗ, ΒΟΡΕΙΑ ΑΦΡΙΚΗ ΚΑΙ ΛΑΤΙΝΙΚΗ ΑΜΕΡΙΚΗ

2.3.1. Ασία

Από τις αρχές του 2001, η ECHO χορήγησε ανθρωπιστική βοήθεια αξίας 54,7 εκατ. ευρώ στο Αφγανιστάν και τις γειτονικές χώρες. Από το ποσό αυτό, τα 23,4 εκατ. ευρώ είχαν χορηγηθεί πριν από την 11η Σεπτεμβρίου για την παροχή βοήθειας σε μετακινηθέντες (ιατρική και επισιτιστική βοήθεια, κατασκευή καταλυμάτων, ύδρευση και αποχέτευση καταυλισμών) και επισιτιστική βοήθεια σε μόνιμους πληθυσμούς αγροτικών περιοχών για την αντιμετώπιση της συνεχιζόμενης ξηρασίας.

Από τις 11 Σεπτεμβρίου και μετά, διατέθηκε σταδιακά συμπληρωματική βοήθεια 31,3 εκατ. ευρώ μέσω μη κυβερνητικών οργανώσεων (ΜΚΟ) και διεθνών οργανισμών, για να συνεχίσουν την παροχή τροφίμων στους δοκιμαζόμενους από την ξηρασία πληθυσμούς και για να συνεχίσουν την παροχή βασικών υπηρεσιών σε αναγκαστικώς μετακινηθέντες πληθυσμούς. Τα κεφάλαια αυτά χρησιμοποιήθηκαν: για την περίθαλψη των τραυματιών πολέμου και από νάρκες λόγω των αυξημένων μετακινήσεων πληθυσμών. για να παρασχεθεί βοήθεια σε όσους επέστρεφαν στις εστίες τους (γεωργικά εργαλεία, σπόροι και στεγαστικά υλικά). για να εκτελεσθούν εργασίες εκκαθάρισης ναρκών και για την εκπαίδευση σε θέματα ναρκών τις οποίες τοποθέτησε ο κυβερνητικός συνασπισμός. για την αγορά υλικοτεχνικών μέσων, όπως φορτηγών και τηλεπικοινωνιακού υλικού του Παγκόσμιου Επισιτιστικού Προγράμματος (ΠΕΠ). για την εναέρια μεταφορά προσωπικού ΜΚΟ και εμπορευμάτων ανθρωπιστικής βοήθειας. για την επαναλειτουργία του γραφείου της ECHO στην Καμπούλ. για να εξασφαλιστεί ο καλύτερος συντονισμός ανάμεσα στις ανθρωπιστικές οργανώσεις και για να βελτιωθεί το σύστημα διαχείρισης πληροφοριών σχετικά με την ανθρωπιστική βοήθεια.

Πριν από την υποχώρηση των Ταλιμπάν, στα τέλη Νοεμβρίου του 2001, χάρη στην επιμέλεια και την επάρκεια του τοπικού προσωπικού συνεχίστηκε η υλοποίηση των έργων, παρά την απουσία ξένων, η παρέμβαση των οποίων περιοριζόταν στο να οργανώσουν την ανάπτυξη των βάσεών τους στο Αφγανιστάν και να εξασφαλίσουν τη συνέχεια της διοχέτευσης της ανθρωπιστικής βοήθειας.

Στην Ινδία, η ECHO κινητοποιήθηκε μετά από δυο σοβαρές φυσικές καταστροφές το 2001. Χορηγήθηκε βοήθεια στα θύματα του σεισμού του Gujarat τον Ιανουάριο, μεγαλύτερο μέρος της οποίας διατέθηκε για την παροχή προσωρινών καταλυμάτων, όπως αντίσκηνα, και κινητής νοσοκομειακής μονάδας. Τον Ιούλιο, η ECHO χορήγησε επείγουσα επισιτιστική βοήθεια και είδη ανάγκης εκτός των τροφίμων για τα θύματα των πλημμύρων στην Orissa. Η συνολική χρηματοδότηση της ECHO για την Ινδία ανήλθε σε 14,602 εκατ. ευρώ.

Στη Σρι Λάνκα, χρηματοδοτήθηκε έργο της Διεθνούς Επιτροπής του Ερυθρού Σταυρού για τη μεταφορά 900.000 ατόμων στην Jaffna, που ήταν αποκλεισμένη λόγω του εμφυλίου πολέμου. Το επόμενο έτος, εκτιμάται ότι θα υπάρξει μεγαλύτερη μέριμνα γι αυτή τη σύγκρουση, η οποία αξίζει ασφαλώς να θεωρηθεί ως «ξεχασμένη κατάσταση κρίσης».

Χορηγήθηκαν 2 εκατ. ευρώ στο Παγκόσμιο Επισιτιστικό Πρόγραμμα για την παροχή τροφίμων σε 150.000 πρόσφυγες από το Μπουτάν οι οποίοι εκδιώχθηκαν στο Νεπάλ πριν από δέκα χρόνια και από τότε είναι ανεπιθύμητοι και στις δύο αυτές χώρες. Χωρίς αυτή τη βοήθεια, θα υπέφεραν από σοβαρές ελλείψεις τροφίμων.

Η ECHO συνέχισε την ενεργό παρουσία της στο Ανατολικό Τιμόρ (χορηγώντας 11,274 εκατ. ευρώ), κυρίως σε έργα για τη βελτίωση της ύδρευσης και αποχέτευσης και των υπηρεσιών υγειονομικής φροντίδας. Τώρα που αποκαταστάθηκε η σταθερότητα στη χώρα και το κέντρο βάρους μετατοπίζεται από τις ενέργειες αρωγής προς τη διαδικασία αποκατάστασης και ανάπτυξης, το 2002 θα αρχίσει η αποκλιμάκωση της παρέμβασης της ECHO.

Το 2001, η ECHO αύξησε τη βοήθειά της στη Μυανμάρ/Βιρμανία (με 2 εκατ. ευρώ) για προγράμματα στους τομείς της αποχέτευσης και της υγείας προς όφελος των αναγκαστικώς μετακινηθέντων πληθυσμών και για πρόγραμμα προστασίας εκτοπισμένων φυλακισμένων.

Οι χρηματοδοτούμενες από την ECHO δραστηριότητες στην Ταϊλάνδη (με 4,5 εκατ. ευρώ) είχαν ως κέντρο βάρους τη βελτίωση των συνθηκών διαβίωσης στους προσφυγικούς καταυλισμούς των Βιρμανών, δεδομένης της άφιξης νέων προσφύγων και των προσφύγων που κρύβονται γύρω από τον καταυλισμό.

Στην Ινδονησία, οι δραστηριότητες της ECHO το 2001 (2,2 εκατ. ευρώ) είχαν ως βασικό χαρακτηριστικό την παροχή βοήθειας στους κατοίκους θύματα των τοπικών συγκρούσεων εθνοτικού και θρησκευτικού χαρακτήρα, όπως στο Μολούκας του Δυτικού Τιμόρ.

Στις Φιλιππίνες, η ECHO δραστηριοποιήθηκε για την αντιμετώπιση της συνεχιζόμενης εσωτερικής σύγκρουσης στο Μιντανάο, χρηματοδοτώντας έργα που εγγυώνται στοιχειώδεις συνθήκες διαβίωσης των μετακινηθέντων και επαναπατριζόμενων θυμάτων της βίας. Στο τέλος του έτους, χορηγήθηκε επείγουσα παροχή στα θύματα της τροπικής καταιγίδας «Lingling» στο νησί Negros (συνολική βοήθεια 1,46 εκατ. ευρώ).

Αν και η Καμπότζη εξακολουθεί να είναι μια από τις φτωχότερες χώρες της Νοτιανατολικής Ασίας, σε ορισμένες επαρχίες σημειώθηκε αρκετή πρόοδος σε τομείς όπως η υγειονομική περίθαλψη, η ύδρευση και αποχέτευση, η οποία επέτρεψε τη μετάβαση από το στάδιο της επείγουσας βοήθειας στο στάδιο της στήριξης μιας μακροπρόθεσμης ανάπτυξης. Έτσι, η ECHO επικέντρωσε τις προσπάθειές της (4,052 εκατ. ευρώ) στη χρηματοδότηση ενεργειών στις άκρως απομακρυσμένες περιοχές, σε πολλές από τις οποίες το προσωπικό των οργανώσεων αρωγής μόλις πρόσφατα απέκτησε πρόσβαση. Η βοήθεια επικεντρώθηκε στη βελτίωση των συνθηκών ύδρευσης και αποχέτευσης, των βασικών υπηρεσιών υγείας, περιλαμβανομένης της επείγουσας αποκατάστασης σε μικρή κλίμακα κέντρων υγείας και της βοήθειας για την επανένταξη προσφύγων στην κοινωνία της Καμπότζης.

Περιορισμένης κλίμακας ενέργειες εκκαθάρισης ναρκών ενσωματώθηκαν στις δραστηριότητες αυτές για να εξασφαλιστεί η ασφάλεια του προσωπικού των οργανώσεων αρωγής και των τοπικών πληθυσμών στις περιοχές που σημειώθηκαν προηγουμένως συγκρούσεις. Δεν κρίθηκε απαραίτητη η χορήγηση επείγουσας βοήθειας μετά τις πλημμύρες του Σεπτεμβρίου. Εντούτοις, ταυτόχρονα με τις πλημμύρες, η Καμπότζη δοκιμάστηκε από ξηρασίες, που απαιτούσαν επείγουσες παρεμβάσεις για να διασφαλιστεί η επισιτιστική ασφάλεια, για τις οποίες η ECHO χορήγησε βοήθεια 0,848 εκατ. ευρώ.

Στο Βιετνάμ, χορηγήθηκε επείγουσα βοήθεια 0,53 εκατ. ευρώ για την αντιμετώπιση των πλημμύρων που έπληξαν τη χώρα το φθινόπωρο. Η χρηματοδότηση της ECHO εστιάστηκε σε ενέργειες που είχαν στόχο να αυξηθεί ο βαθμός αυτάρκειας σε τρόφιμα, ώστε να περιορισθεί ο βαθμός εξάρτησης από τις συνήθεις δραστηριότητες μαζικής διανομής τροφίμων και ειδών πρώτης ανάγκης.

Το 2001 ελήφθησαν δύο αποφάσεις για την Κίνα (χορήγηση 2,15 εκατ. ευρώ) για την αντιμετώπιση δύο φυσικών καταστροφών. Πρώτον, τον Ιούλιο σημειώθηκαν τυφώνες και πλημμύρες στο Guangxi, στη νότια Κίνα, όπου η ECHO έδωσε το κύριο βάρος στην ανακούφιση των πιο ευάλωτων τμημάτων του πληθυσμού, όπως οι πάσχοντες από λέπρα και οι κάτοικοι των απομονωμένων χωριών. Στο τέλος του έτους, χιονοθύελλες έπληξαν την ενδοχώρα της Μογγολίας μετά από παρατεταμένη περίοδο ξηρασίας, προξενώντας σοβαρές δυσκολίες στις νομάδες των βοσκών, τις βασικές διατροφικές ανάγκες των οποίων είχε στόχο να καλύψει η βοήθεια της ECHO.

Τα προβλήματα διαρθρωτικού χαρακτήρα όσον αφορά τις συνθήκες διαβίωσης στη Βόρειο Κορέα επιδεινώθηκαν λόγω των πλημμύρων του Οκτωβρίου. Η ECHO συνέχισε να χορηγεί ανθρωπιστική βοήθεια μέσω ευρωπαϊκών ΜΚΟ που δραστηριοποιούνται στη χώρα και των οργανώσεων του Ερυθρού Σταυρού (3,365 εκατ. ευρώ). Τα έργα εστιάζονταν στον τομέα της υγείας και την παροχή χειμερινών ενδυμάτων για τα παιδιά. Υπήρξε ιδιαίτερη μέριμνα για να βελτιωθεί η τήρηση των ανθρωπιστικών αρχών στη Βόρειο Κορέα (άμεση πρόσβαση στους δικαιούχους, ελεύθερη παρακολούθηση, ανακούφιση των πλέον ευπαθών ομάδων) και για να υπάρξουν εμπεριστατωμένες μελέτες σκοπιμότητας όσον αφορά τα έργα στους τομείς της ύδρευσης και αποχέτευσης.

Οι συνθήκες διαβίωσης στο Ιράκ εξακολούθησαν να επιδεινώνονται το 2001, μετά από δέκα χρόνια απομόνωσης από τη διεθνή κοινότητα. Η βοήθεια της ECHO, μέσω ενός Γενικού Σχεδίου που εγκρίθηκε τον Απρίλιο του 2001 (13 εκατ. ευρώ), αποσκοπούσε στην εφαρμογή του ψηφίσματος 986 του ΟΗΕ για το πρόγραμμα «Πώληση πετρελαίου για την αγορά τροφίμων» και για να απαλύνει τα βάσανα του ιρακινού λαού.

Το Γενικό Σχέδιο, που υλοποιείται μέσω των ευρωπαϊκών ΜΚΟ οι οποίες δραστηριοποιούνται στο Ιράκ και των οργανισμών του ΟΗΕ, εστιαζόταν σε έργα αποκατάστασης νοσοκομείων, κέντρων πρωτοβάθμιας υγείας και μονάδων καθαρισμού ύδατος.

2.3.2. Μέση Ανατολή και Βόρεια Αφρική

Η ECHO χορήγησε συνολικά 29,96 εκατ. ευρώ για τη Μέση Ανατολή, ενώ τα παλαιστινιακά εδάφη εξακολουθούν να αποτελούν μια από τις σημαντικότερες ζώνες παρέμβασης της ECHO (συνολικά 26 εκατ. ευρώ). Το πρώτο εξάμηνο του 2001, χορηγήθηκαν μη επιστρεπτέες ενισχύσεις της ECHO σε έργα επείγουσας αρωγής και επισιτιστικής βοήθειας που είχαν στόχο να εξασφαλίσουν επαρκή πρόσβαση στο νερό, σε περιοχές που πλήττονταν ιδιαίτερα από τις συγκρούσεις και να εξασφαλίσουν τη λειτουργία κέντρων πρωτοβάθμιας υγείας. Πραγματοποιήθηκε επίσης διανομή τροφίμων και ειδών πρώτης ανάγκης εκτός από τρόφιμα στις φτωχότερες παλαιστινιακές οικογένειες. Το 2001, η ECHO διέθεσε τη βοήθειά της κυρίως μέσω της Υπηρεσίας Αρωγής και Εργασίας των Ηνωμένων Εθνών για τους Παλαιστινίους Πρόσφυγες στην Εγγύς Ανατολή (UNRWA), η οποία ως σημαντικός εταίρος έλαβε το 4,84% της συνολικής βοήθειας της ECHO.

Επιπλέον, η ECHO χρηματοδότησε τρία έργα για την ανακατασκευή και αποκατάσταση καταλυμάτων στους προσφυγικούς καταυλισμούς στον Λίβανο, τη Συρία και την Ιορδανία.

Λόγω της επιδείνωσης της κατάστασης μετά την 11η Σεπτεμβρίου, η ECHO χρηματοδότησε σχέδια επείγουσας επισιτιστικής βοήθειας για να βελτιωθούν οι παρεχόμενες σε μητέρες και παιδιά υπηρεσίες υγείας και οι υπηρεσίες ψυχολογικής και κοινωνικής υποστήριξης νέων που υπέστησαν ψυχικά τραύματα λόγω της βίας και σε ιατρικό προσωπικό επείγουσας παρέμβασης που αντιμετωπίζει συμπτώματα άγχους. Επιπλέον, η ECHO χρηματοδότησε έργα για την αποκατάσταση και ανακατασκευή καταλυμάτων φτωχών προσφυγικών οικογενειών καθώς και έργο για την προστασία πολιτών και την παρακολούθηση της τήρησης της Σύμβασης IV της Γενεύης.

Η ECHO συνέχισε να χορηγεί χρηματοδοτική συνδρομή στην Υεμένη (1,885 εκατ. ευρώ), όπου το επίπεδο διαβίωσης ενός στους τέσσερις κατοίκους είναι κάτω από το όριο της φτώχειας και πολλοί πεθαίνουν καθημερινά από ασθένειες. Η ECHO έδωσε ιδιαίτερη προσοχή στην αποκατάσταση δικτύων μεταφορών και στην παροχή πόσιμου νερού, ιδίως στο νησί Soqotra, που επλήγη από πλημμύρες. Επίσης, χρειάστηκε να μεταστεγασθούν ορισμένες από τις φτωχότερες ομάδες του πληθυσμού. Οι άλλοι βασικοί στόχοι της ECHO ήταν η πρόσβαση στο νερό, την αποχέτευση και τις πρωτοβάθμιες υπηρεσίες υγείας.

Παρατηρήθηκαν σοβαρές ελλείψεις τροφίμων στους καταυλισμούς προσφύγων από την Δυτική Σαχάρα στην Αλγερία. Η μέση λήψη θερμίδων από τους 160.000 πρόσφυγες μειώθηκε επικίνδυνα σε λιγότερες από 2.100 θερμίδες που είναι η συνιστώμενη από την Παγκόσμια Οργάνωση Υγείας ελάχιστη ημερήσια διατροφή. Η ECHO έλαβε επείγουσα απόφαση να εξασφαλίσει την παροχή βασικών τροφίμων και να δημιουργήσει απόθεμα ασφαλείας που αντιστοιχεί σε βασικά τρόφιμα τριών μηνών. Αυτό το απόθεμα ασφαλείας φάνηκε εξαιρετικά χρήσιμο και χρησιμοποιήθηκε επτά φορές το 2001, βοηθώντας τους πρόσφυγες να αποφύγουν σοβαρότερες ελλείψεις τροφίμων. Μετά την επείγουσα απόφαση εφαρμόστηκε ένα Γενικό Σχέδιο που, αν και εστιάζεται στη χορήγηση συμπληρωματικών ειδών διατροφής, περιλαμβάνει και τη χορήγηση ειδών εκτός των τροφίμων (κυρίως αντίσκηνων και ειδών ιατροφαρμακευτικής περίθαλψης), με συνολική χρηματοδότηση 15,57 εκατ. ευρώ.

Η ECHO αποκλιμακώνει τις δραστηριότητές της στην Αλγερία, αλλά έλαβε απόφαση επείγουσας παρέμβασης (με 758.800 ευρώ) το Νοέμβριο, για να βοηθήσει τα θύματα των πλημμύρων και να εκφράσει την αλληλεγγύη της ΕΕ προς τον αλγερινό λαό.

2.3.3. Λατινική Αμερική

Η Κολομβία αποτελεί το πεδίο της σημαντικότερης παρέμβασης της ECHO στη Λατινική Αμερική (με 10 εκατ. ευρώ). Η εσωτερική ένοπλη σύγκρουση επιδεινώθηκε, παρά τις προσπάθειες της κολομβιανής κυβέρνησης να καθιερώσει ειρηνευτικές συνομιλίες με τις κυριότερες ομάδες ανταρτών. Το 2000, ο αριθμός των αναγκαστικώς μετακινηθέντων ατόμων στο εσωτερικό της χώρας υπερέβη τις 300.000 σύμφωνα με εκτιμήσεις ανεξάρτητων φορέων.

Η στρατηγική της ECHO συνίσταται στη χορήγηση επείγουσας βοήθειας κατά τη διάρκεια της αναγκαστικής μετακίνησης και αμέσως μετά. στην παροχή βοήθειας μετά το στάδιο της επείγουσας παρέμβασης, η οποία περιλαμβάνει υπηρεσίες στέγασης, υγειονομικής φροντίδας, αποχέτευσης και ψυχολογικής και κοινωνικής υποστήριξης στις βασικές περιοχές υποδοχής. και στην παροχή ειδικής στήριξης για τη διαδικασία επανόδου και επανεγκατάστασης, όταν το επιτρέψουν οι συνθήκες ασφαλείας και εάν είναι δυνατό να δοθεί εγγύηση θεσμικής υποστήριξης. Αν και είναι δύσκολο να προσδιοριστεί με ακρίβεια ο αριθμός των δικαιούχων, εκτιμάται ότι περίπου 150.000 έως 200.000 αναγκαστικώς μετακινηθέντες στο εσωτερικό της χώρας έλαβαν βοήθεια στο πλαίσιο του Γενικού Σχεδίου 2001.

Η ανθρωπιστική βοήθεια διοχετεύθηκε μέσω διεθνών οργανώσεων, όπως η Ύπατη Αρμοστεία των Ηνωμένων Εθνών για τους Πρόσφυγες (UNHCR) και ευρωπαϊκές μη κυβερνητικές οργανώσεις.

Το Νοέμβριο και Δεκέμβριο του 2001 πραγματοποιήθηκε εξωτερική αξιολόγηση. Τα αποτελέσματα της αξιολόγησης αυτής θα ληφθούν υπόψη κατά την προετοιμασία της στρατηγικής για το 2002.

Από τον Δεκέμβριο του 2000 έως τον Μάρτιο του 2001, η Βολιβία επλήγη από εξαιρετικά βαριές βροχοπτώσεις. Σύμφωνα με έκθεση της Εθνικής Υπηρεσίας Πολιτικής Άμυνας, της 5ης Μαρτίου, συνολικά 52.913 άτομα επλήγησαν από τις πλημμύρες, κυρίως στους νομούς της Λα Παζ, Cochabamba, Potosν και Beni. Σύμφωνα με την IFRC, στη ζώνη Chaco, πολλές από τις περιοχές που επλήγησαν σοβαρά από τις πλημμύρες είχαν αντιμετωπίσει εξίσου σοβαρό πρόβλημα ξηρασίας.

Η ECHO διέθεσε ανθρωπιστική βοήθεια για να ανακουφίσει τα θύματα των πλημμύρων και της ξηρασίας και για να διασωθεί το ζωικό κεφάλαιο των αγροτικών κοινοτήτων, αλλά και για να ξεπεραστούν οι συνέπειες της ξηρασίας και των πλημμύρων.

Παρατεταμένη ξηρασία έπληξε την περιοχή Chaco της Παραγουάης από τον Ιούνιο του 1999. Αυτό είχε σαν αποτέλεσμα την απώλεια πολλών βασικών καλλιεργειών, καθιστώντας εξαιρετικά επισφαλείς τις συνθήκες διαβίωσης πολλών αγροτικών οικογενειών. Η ECHO συνέβαλε στην ανακούφιση αυτών των οικογενειών διανέμοντας τρόφιμα, γεωργικές εισροές και κατασκευάζοντας συστήματα συλλογής υδάτων που βοήθησαν περίπου 6.500 οικογένειες.

Στις 23 Ιουνίου, ισχυρός σεισμός 6,9 βαθμών της κλίμακας Ρίχτερ έπληξε το Νότιο Περού. Οι άμεσες συνέπειες της καταστροφής ήταν 83 νεκροί και 66 αγνοούμενοι, 2.812 τραυματίες, ενώ 37.500 κατοικίες υπέστησαν ζημίες και 22.220 καταστράφηκαν.

Η ανταπόκριση της ECHO ήταν ταχύτατη, εφόσον έλαβε επείγουσα απόφαση για τη χορήγηση ανθρωπιστικής βοήθειας ύψους 1,15 εκατ. ευρώ δύο μόλις ημέρες μετά, για να συμβάλει στην αντιμετώπιση των πρώτων άμεσων αναγκών των θυμάτων του σεισμού. Αυτή ήταν η πρώτη φορά που η Επιτροπή χρησιμοποίησε το νέο σύστημά της για την άμεση αντιμετώπιση απρόβλεπτων κρίσεων με καταστροφικές επιπτώσεις.

Διατέθηκε πρόσθετο ποσό 2 εκατ. ευρώ για την αντιμετώπιση προβλημάτων των φτωχότερων οικογενειών που ζουν σε αγροτικές περιοχές οι οποίες επλήγησαν από τον σεισμό, βοηθώντας τους να ξαναχτίσουν τις κατοικίες τους βάσει αντισεισμικών σχεδίων, να αποκαταστήσουν βασικά συστήματα ύδρευσης και άρδευσης, έτσι ώστε να μπορέσουν οι τοπικοί γεωργοί να ξαναρχίσουν την παραγωγή τροφίμων.

Τον Ιανουάριο και τον Φεβρουάριο, το Ελ Σαλβαδόρ χτυπήθηκε από δύο διαδοχικούς σεισμούς που κατέστρεψαν μεγάλα τμήματα της χώρας. Επλήγη το 25% του πληθυσμού. Υπέστησαν ζημιές 270.000 οικίες. Η ECHO έλαβε δύο αποφάσεις για τη διάθεση συνολικού ποσού 10 εκατ. ευρώ. Σε πρώτο στάδιο, οι συνεργαζόμενοι φορείς χορήγησαν βασικά τρόφιμα και άλλα είδη πρώτης ανάγκης καθώς και βοήθεια για τους τομείς της υγείας, της ύδρευσης και της αποχέτευσης. Σε δεύτερο στάδιο, η παρέμβαση της ECHO εστιάστηκε περισσότερο στην επείγουσα αποκατάσταση και σε συστήματα ύδρευσης και αποχέτευσης.

Τρία συνεχή έτη ανομβρίας στην Κεντρική Αμερική, σε συνδυασμό με απώλεια εποχικών θέσεων εργασίας που οφείλεται στη δραστική πτώση των διεθνών τιμών του καφέ, προκάλεσαν, το δεύτερο εξάμηνο του 2001, άνευ προηγουμένου ελλείψεις τροφίμων σε ορισμένες περιοχές οι οποίες προσπαθούν ακόμη να συνέλθουν από τον τυφώνα Mitch. Ορισμένες οικογένειες αναγκάστηκαν να τραφούν με τα αποθέματα σπόρων που διέθεταν, γεγονός που δεν τους επέτρεψε να σπείρουν για δεύτερη χρονιά. Στις πλέον ευαίσθητες περιοχές της Γουατεμάλας, της Ονδούρας και της Νικαράγουας, η ECHO προμήθευσε τρόφιμα ή εφάρμοσε προγράμματα διατροφής, προσπαθώντας να δημιουργήσει εναλλακτικά βιώσιμα συστήματα επισιτισμού. Η χρηματοδότηση της ECHO σε αυτές τις τρεις χώρες ανήλθε σε 2,3 εκατ. ευρώ.

Το Νοέμβριο, η περιοχή επλήγη και από τον τυφώνα Michelle, ο οποίος δύο ημέρες αργότερα έπληξε την Κούβα, προκαλώντας πλημμύρες στις βορειοανατολικές παράκτιες περιοχές της Ονδούρας και της Νικαράγουας και σοβαρές καταστροφές υποδομών και απώλειες καλλιεργειών στην Κούβα και την Τζαμάικα. Η ECHO έλαβε απόφαση άμεσης παρέμβασης διαθέτοντας ποσό 1,05 εκατ. ευρώ.

Στην Κούβα, διατέθηκε ποσό 8 εκατ. ευρώ το 2001, αφενός, για τη διανομή τροφίμων, προϊόντων υγιεινής, φαρμάκων και ειδών πρώτης ανάγκης και, αφετέρου, σε προγράμματα ταχείας αποκατάστασης σε κέντρα παροχής κοινωνικών υπηρεσιών στις φτωχότερες ομάδες του πληθυσμού, τους ηλικιωμένους και άτομα με νοητικά και σωματικά προβλήματα. Κρίνεται πλέον ότι η χώρα αυτή χρειάζεται περισσότερο αναπτυξιακή βοήθεια και όχι βραχυπρόθεσμη αρωγή και, κατά συνέπεια, η βοήθεια της ECHO θα σταματήσει σταδιακά εντός του 2002.

Η ECHO χρηματοδότησε ένα φάσμα ενεργειών με αποδέκτες περίπου 15.000 αναγκαστικώς μετακινηθέντες και επαναπατρισθέντες στην επαρχία Τσιάπας του Μεξικού, η οποία επλήγη από εσωτερικές συγκρούσεις, διαθέτοντας ποσό 1,8 εκατ. ευρώ. Χρηματοδοτούνται σχέδια στους τομείς της υγείας, της επισιτιστικής βοήθειας και της αποκατάστασης κατοικιών.

2.4. ΕΤΟΙΜΟΤΗΤΑ ΑΝΤΙΜΕΤΩΠΙΣΗΣ ΚΑΤΑΣΤΡΟΦΩΝ - DIPECHO

Το 2001, η ECHO συνέχισε την εφαρμογή του προγράμματός της DIPECHO, που έχει στόχο να χρηματοδοτήσει μέτρα ετοιμότητας για την αντιμετώπιση καταστροφών σε περιφερειακό επίπεδο. Το 2000 εγκρίθηκαν δύο σχέδια δράσης DIPECHO, τα οποία υλοποιήθηκαν καθόλη τη διάρκεια του 2001, το σχέδιο δράσης για τη Νοτιοανατολική Ασία και το σχέδιο δράσης για την Κεντρική Αμερική.

Ταυτόχρονα, η ECHO επέκτεινε το πρόγραμμα DIPECHO στη Νότια Ασία και, τον Ιούλιο του 2001, ενέκρινε ένα πρώτο σχέδιο συνολικού ποσού 3,2 εκατ. ευρώ. Παρά τον σεισμό στο Gujarat, το σχέδιο αυτό εστιάζεται στη σημαντικότερη φυσική καταστροφή που πλήττει αυτή την περιοχή, δηλαδή τις πλημμύρες. Στόχος του σχεδίου είναι να βελτιωθεί η ικανότητα των τοπικών κοινοτήτων να αντιμετωπίσουν τις πλημμύρες με το να είναι καλύτερα προετοιμασμένες, αναπτύσσοντας μια αντίληψη υπέρ της πρόληψης. Η κατάρτιση είναι ο καλύτερος τρόπος για να βελτιωθεί η ετοιμότητα της χώρας, αρχίζοντας από τα χωριά και τις τοπικές επιτροπές πρόληψης, ιδίως με τη συμμετοχή των γυναικών και των νέων. Ένα σύστημα έγκαιρης προειδοποίησης και μικρά έργα επίδειξης, όπως η αναδάσωση, που στηρίζονται με ενέργειες κατάρτισης, είναι δυνατό να έχουν σημαντικά αποτελέσματα αυξάνοντας την ευαισθητοποίηση των τοπικών κοινοτήτων και των αρχών.

Τον Δεκέμβριο του 2001, η Επιτροπή ενέκρινε το δεύτερο σχέδιο DIPECHO για την Κοινότητα των Άνδεων (1,8 εκατ. ευρώ), το οποίο λαμβάνει υπόψη τις συστάσεις της αξιολόγησης του πρώτου σχεδίου. Επειδή δεν υπάρχει περιφερειακή συνεργασία μεταξύ των χωρών των Άνδεων, η ECHO αποφάσισε να δώσει αποκλειστικό βάρος σε τοπικά έργα, ενισχύοντας τις τοπικές επιτροπές πολιτικής άμυνας και τα κέντρα υγείας, τη δημιουργία ικανοτήτων των τοπικών κοινοτήτων, την αύξηση της ευαισθητοποίησης των κοινοτήτων και σε έργα μικρής κλίμακας για τον περιορισμό των επιπτώσεων.

Η Επιτροπή έθεσε επίσης σε εφαρμογή το τρίτο σχέδιο δράσης για την περιοχή της Καραϊβικής, περιλαμβανομένης της Κούβας, με ποσό 3 εκατ. ευρώ. Κατά το στάδιο αυτό, το κύριο βάρος θα δοθεί στις πλημμύρες, έτσι ώστε να υπάρξουν ορισμένα απτά αποτελέσματα με την υλοποίηση μικροέργων στο πλαίσιο του προγράμματος DIPECHO. Θα δοθεί ιδιαίτερη έμφαση στην προσπάθεια που καταβάλλεται σε περιφερειακό επίπεδο για την ενίσχυση του συντονισμού και της συνεργασίας με κάθε χώρα της περιοχής, μέσω ενός δικτύου πληροφόρησης και μιας ειδικής βάσης δεδομένων για τις φυσικές καταστροφές. Θα εξετασθεί επίσης το ενδεχόμενο να διατεθεί συμπληρωματικό ποσό (900.000 ευρώ) για την Κούβα, λόγω σεισμικού κινδύνου.

3. ΘΕΜΑΤΑ ΟΡΙΖΟΝΤΙΟΥ ΧΑΡΑΚΤΗΡΑ

3.1. ΣΧΕΣΕΙΣ ΜΕ ΤΟΥΣ ΕΤΑΙΡΟΥΣ - ΣΠΕΣ

Το 2001, η ECHO υπέγραψε τη Συμφωνία Πλαίσιο Εταιρικής Σχέσης (ΣΠΕΣ), με 27 νέους εταίρους στην οποία συμμετέχουν συνολικά 208 συνεργαζόμενες ΜΚΟ. Επιπλέον, ολοκληρώθηκε η εξέταση 300 υποψηφιοτήτων για συμμετοχή και έγιναν αποδεκτές για να εξετασθούν 91 νέες υποψηφιότητες.

Κατά τη διάρκεια του 2001, η ECHO είχε εκτενείς διαβουλεύσεις με οργανώσεις που έχουν υπογράψει ΣΠΕΣ, με στόχο τη διεξοδική επανεξέταση της ΣΠΕΣ. Η επανεξέταση αυτή εστιάστηκε κυρίως στην ιδέα της διαχείρισης της «ποιότητας της ανθρωπιστικής βοήθειας». Καταβλήθηκε ιδιαίτερη προσπάθεια για να μετατοπισθεί το κύριο βάρος από τον έλεγχο των πόρων προς τον σχεδιασμό στόχων και αποτελεσμάτων. Η επανεξέταση αυτή είναι το δεύτερο στάδιο προσαρμογών των ΣΠΕΣ με βάση τους στόχους που καθόρισε η Επιτροπή στην ανακοίνωσή της «Αξιολόγηση και μέλλον των κοινοτικών ανθρωπιστικών δράσεων» [6] και θα συνεχισθεί το 2002.

[6] Ανακοίνωση COM (1999)468 τελικό της 26.10.1999 σχετικά με «Αξιολόγηση και το μέλλον των κοινοτικών ανθρωπιστικών δράσεων» (άρθρο 20 του κανονισμού (ΕΚ) 1257/96).

3.2. ΔΙΕΥΚΟΛΥΝΣΗ ΜΗ ΕΠΙΣΤΡΕΠΤΕΑΣ ΕΝΙΣΧΥΣΗΣ

Σε τακτά διαστήματα, η ECHO παρέχει διευκόλυνση μη επιστρεπτέας ενίσχυσης για ενέργειες κατάρτισης, σπουδές και δίκτυα στον τομέα της ανθρωπιστικής βοήθειας. Η ECHO διέθεσε συνολικό ποσό 1,6 εκατ. ευρώ. Στα επιλεγέντα σχέδια περιλαμβάνονται μαθήματα κατάρτισης σε θέματα ασφάλειας και σπουδές με αντικείμενο την ποιότητα και τον έγκαιρο εντοπισμό καταστάσεων κρίσεων που δημιουργούνται από τον άνθρωπο.

Το δίκτυο ανθρωπιστικής βοήθειας (NOHA), που τέθηκε σε εφαρμογή το 1994, είναι δίπλωμα ετήσιων διεπιστημονικών μεταπτυχιακών σπουδών στον ανθρωπιστικό τομέα. Το πρόγραμμα σπουδών περιλαμβάνει συνολική επισκόπηση του περιβάλλοντος ανθρωπιστικής βοήθειας και συμπληρώνεται με υποτροφία είτε σε μια ανθρωπιστική οργάνωση είτε στην ECHO. Περίπου είκοσι σπουδαστές παρακολουθούν τα μαθήματα σε κάθε ένα από τα οκτώ συμμετέχοντα ευρωπαϊκά πανεπιστήμια. Το 2001, η χρηματοδοτική συνεισφορά της ECHO στο κόστος συντονισμού του δικτύου ανήλθε σε 270.053 ευρώ.

3.3. ΕΠΙΚΟΙΝΩΝΙΑ ΚΑΙ ΠΛΗΡΟΦΟΡΗΣΗ

Οι δραστηριότητες της ECHO στους τομείς της επικοινωνίας και της πληροφόρησης το 2001 αντανακλούσαν τη νέα στρατηγική που εγκρίθηκε το προηγούμενο έτος, η οποία δίνει έμφαση στον σαφέστερο καθορισμό ομάδων στόχου, στη βελτίωση της χρήσης νέων τεχνικών του Διαδικτύου, στην υιοθέτηση καλύτερα διαρθρωμένων στόχων και την καλύτερη σύνδεση των κεντρικών υπηρεσιών της ECHO με τα επιτόπου γραφεία της. Το αποτέλεσμα αυτής της προσπάθειας ήταν η έκδοση έξι ενημερωτικών φυλλαδίων που παρουσιάζουν το έργο της ECHO, ιδίως σε περιοχές ή τομείς κρίσης, που ικανοποιούν το αίτημα για λεπτομερέστερη πληροφόρηση, καθώς και η κατάρτιση τοπικών σχεδίων επικοινωνίας που αποτελούν πλαίσιο για συνεπή και αποτελεσματική πληροφόρηση σε τοπικό επίπεδο. Η ECHO ανανέωσε επίσης τον κόμβο της στο Διαδίκτυο για να προβάλει τις δράσεις της και να δώσει συμπληρωματικά μέσα ενημέρωσης στους επιχειρησιακούς εταίρους της.

Δύο σημαντικά έγγραφα αποτέλεσαν τη βάση για περαιτέρω προβληματισμό στους τομείς της πληροφόρησης / επικοινωνίας. Το πρώτο ήταν αποτέλεσμα ανεξάρτητης αξιολόγησης την οποία παράγγειλε η ECHO για ορισμένες δραστηριότητες που χρηματοδοτούνται στο πλαίσιο της διευκόλυνσης μη επιστρεπτέων ενισχύσεων, περιλαμβανομένων των σχεδίων για την αύξηση της ευαισθητοποίησης. Ο αξιολογητής κατέληξε στο συμπέρασμα ότι οι μη επιστρεπτέες ενισχύσεις ήταν «πολύ αποτελεσματικές», αλλά έκανε ωστόσο ορισμένες συστάσεις για την αντιμετώπιση συγκεκριμένων ελλείψεων που εντοπίστηκαν στο σύστημα. Οι συστάσεις αφορούν τη βελτίωση του στρατηγικού σχεδιασμού, τον σαφέστερο προσδιορισμό προτεραιοτήτων και τον στενότερο συντονισμό με το επιχειρησιακό και τοπικό προσωπικό. Το δεύτερο έγγραφο παρουσίαζε τα αποτελέσματα δημοσκόπησης σε όλη την ΕΕ, που πραγματοποιήθηκε στις αρχές του 2001 από το Ευρωβαρόμετρο και περιελάμβανε σύνολα ερωτήσεων που είχαν συνταχθεί από την ECHO. Στόχος της δημοσκόπησης ήταν να εξακριβωθεί σε ποιον βαθμό το ευρύ κοινό ήταν ενήμερο για την ECHO και γενικότερα για ανθρωπιστικά θέματα, ώστε να υπάρξει καλύτερη κατανόηση των απόψεων των Ευρωπαίων σε αυτό τον τομέα. Η δημοσκόπηση απεκάλυψε ότι υπάρχει σημαντική υποστήριξη ως προς την αρχή της ευρωπαϊκής ανθρωπιστικής βοήθειας, αλλά σχετικά χαμηλά επίπεδα αναγνώρισης της Ευρωπαϊκής Επιτροπής ως βασικού φορέα ανθρωπιστικής βοήθειας. Κατέδειξε επίσης την επιθυμία όσων απάντησαν στα ερωτηματολόγια να έχουν περισσότερη ενημέρωση σχετικά με τον τρόπο λειτουργίας του συστήματος και για τα συγκεκριμένα αποτελέσματα των παρεμβάσεων της ECHO.

Η ECHO έχει λάβει υπόψη τα λεπτομερή συμπεράσματα τόσο της αξιολόγησης όσο και της δημοσκόπησης του Ευρωβαρομέτρου και συνεχίζει τις προσπάθειές της για να έχουν οι δραστηριότητές της στους τομείς της πληροφόρησης και της επικοινωνίας όσο το δυνατό περισσότερα αποτελέσματα.

Κατά τη διάρκεια του 2001, η ECHO χρηματοδότησε ένα φάσμα ενεργειών πληροφόρησης και επικοινωνίας. Στις εκδόσεις περιλαμβάνονται η ετήσια επισκόπηση, η τριμηνιαία ενημερωτική επιστολή «ECHO News» και ενημερωτικά φυλλάδια για τη Σιέρρα Λεόνε, τη Γουινέα, την Κεντρική Αμερική, τη Λαϊκή Δημοκρατία του Κογκό, το Αφγανιστάν (δύο εκδόσεις) και τα Παιδιά του Πολέμου. Το ζήτημα των παιδιών στρατιωτών συζητήθηκε επίσης τον Οκτώβριο σε διάσκεψη που οργανώθηκε στις Βρυξέλλες με τις VOICE (εθελοντικές οργανώσεις συνεργασίας σε καταστάσεις επείγουσας ανάγκης), με τη συνεργασία του Ταμείου για τη Σωτηρία των Παιδιών (Save the Children Fund - UK).

3.4. ΠΡΟΫΠΟΛΟΓΙΣΜΟΣ, ΔΗΜΟΣΙΟΝΟΜΙΚΟΣ ΕΛΕΓΧΟΣ ΚΑΙ ΑΞΙΟΛΟΓΗΣΗ

Η ανταπόκριση της ECHO για την αντιμετώπιση σοβαρών κρίσεων το 2001 πραγματοποιήθηκε μέσω 107 αποφάσεων χρηματοδότησης για συνολικό ποσό 543,7 εκατ. ευρώ.(από τον προϋπολογισμό της ΕΕ και το ΕΤΑ). Λόγω του μεγάλου αριθμού των απρόβλεπτων αναγκών επείγουσας παρέμβασης που παρουσιάστηκαν καθόλη τη διάρκεια του έτους και, επιπλέον, μετά τα γεγονότα της 11ης Σεπτεμβρίου, η ECHO χρειάστηκε να χρησιμοποιήσει ποσό 50 εκατ. ευρώ από το αποθεματικό επείγουσας βοήθειας σε πιστώσεις υποχρεώσεων. Το 2001 υπεγράφησαν 1.031 συμβάσεις (στις οποίες περιλαμβάνονται 143 συμβάσεις για την εφαρμογή αποφάσεων του 2000). Το ποσοστό εκτέλεσης του προϋπολογισμού σε όρους πιστώσεων υποχρεώσεων ήταν 100% το 2001. Το ποσοστό εκτέλεσης σε όρους πιστώσεων πληρωμών ήταν 90,5 % το 2001

Οι δημοσιονομικοί έλεγχοι και οι άλλοι έλεγχοι πραγματοποιούνται και στις κεντρικές εγκαταστάσεις των συνεργαζόμενων φορέων της ECHO και στα επιτόπου γραφεία τους στις δικαιούχες χώρες στις οποίες υλοποιούνται οι δραστηριότητες ανθρωπιστικής βοήθειας. Το 2000, η ECHO πραγματοποίησε 11 ελέγχους. Το 2001 ο αριθμός των ελέγχων αυξήθηκε σε 27. Από αυτούς τους 27 έλεγχους, οι 9 πραγματοποιήθηκαν στα γραφεία συνεργαζόμενων φορέων στις δικαιούχες χώρες. Επίσης, για πρώτη φορά το 2001, η ECHO ανέθεσε τη διενέργεια 4 ελέγχων σε εξωτερικούς φορείς. ο ένας από αυτούς τους ελέγχους αφορούσε την επιχείρηση αεροπορικών πτήσεων της ECHO και οι άλλοι τρεις ΜΚΟ που είχαν στο παρελθόν συνδεθεί με κέντρα αγορών. Το 2003, θα διενεργηθούν τουλάχιστον 50 έλεγχοι σε κεντρικά γραφεία, ενώ ο αριθμός των επιτόπιων ελέγχων θα παραμείνει αμετάβλητος. Ο έλεγχος στις κεντρικές εγκαταστάσεις 50 συνεργαζόμενων φορέων ετησίως θα πρέπει να είναι αποτέλεσμα ενός τριετούς κύκλου ελέγχων στους σημαντικότερους αποδέκτες χρηματοδοτήσεων της ECHO. Τα αποτελέσματα των ελέγχων ελήφθησαν υπόψη και για την εκκαθάριση των επιχειρησιακών συμβάσεων και κατά την αναθεώρηση του βασικού μέσου της ECHO, των ΣΠΕΣ.

Το 2001, η ECHO έθεσε σε εφαρμογή ένα ακόμη πρόγραμμα αξιολογήσεων, οι οποίες πραγματοποιούνται συνήθως βάσει της αρχής του συνδυασμού «εκ των υστέρων» και «εκ των προτέρων» αξιολογήσεων. Ορισμένες μελέτες που άρχισαν το 2000, όπως η μελέτη για την Αγκόλα, ολοκληρώθηκαν και αξιοποιήθηκαν, ενώ, κατά τη διάρκεια του έτους, άρχισε η υλοποίηση άλλων προγραμμάτων ανά χώρα, όπως τα προγράμματα για τη Λαϊκή Δημοκρατία του Κονγκό, το Τιμόρ και των προσφύγων από τη Δυτική Σαχάρα. Στο τέλος του έτους πραγματοποιούνταν και άλλες αξιολογήσεις, όπως η αξιολόγηση του προγράμματος στην Κολομβία.

Επιπλέον, πραγματοποιήθηκε συνολική αξιολόγηση των διαφόρων μη επιστρεπτέων ενισχύσεων και επιχορηγήσεων που χορηγεί η ECHO και, μέχρι το τέλος του έτους, είχε σχεδόν ολοκληρωθεί αξιολόγηση συμβάσεων με την UNHCR σε συγκεκριμένες χώρες. Με βάση τις συστάσεις της πρώτης αξιολόγησης πραγματοποιήθηκε ήδη μια πρώτη αναθεώρηση των διαδικασιών, ενώ η δεύτερη αξιολόγηση, που πραγματοποιήθηκε με την πλήρη συνεργασία της UNHCR, θα βελτιώσει την αποτελεσματικότητα της συνεργασίας μεταξύ της ECHO και της UNHCR.

Για να διευρύνει τον κύκλο των έμπειρων και αναγνωρισμένου κύρους αξιολογητών ανθρωπιστικής βοήθειας, η ECHO δημοσίευσε επίσης στο Διαδίκτυο και στην Επίσημη Εφημερίδα πρόσκληση υποβολής ενδιαφέροντος από εταιρείες και ιδιώτες. Οι υποψήφιοι εξετάζονται από επιτροπή πριν να περιληφθούν στον κατάλογο των εγκεκριμένων αξιολογητών. Τα αποτελέσματα δημοσιεύονται στο Διαδίκτυο.

4. ΠΡΟΒΛΕΨΕΙΣ ΚΑΙ ΠΡΟΟΠΤΙΚΕΣ

Η τρέχουσα κατάσταση όσον αφορά τις καταστροφές σε παγκόσμια κλίμακα εξακολουθεί να θέτει την κοινότητα των ανθρωπιστικών οργανώσεων μπροστά σε τρεις βασικές προκλήσεις: συνεχίζονται οι παρατεταμένες κρίσεις που προκαλούνται από τον άνθρωπο. δημιουργούνται εστίες κρίσης σε περιοχές στις οποίες στο παρελθόν θεωρούνταν ότι υπήρχε σχετική σταθερότητα. αυξάνονται συνεχώς οι δυσμενείς συνέπειες των φυσικών καταστροφών. Εκδηλώνονται σε παγκόσμια κλίμακα συχνότερες και σοβαρότερες καταστροφές, που επιδεινώνουν τις δημογραφικές αλλαγές, την υποβάθμιση του περιβάλλοντος, τις μεταβολές στη χρήση της γης και άλλους παράγοντες, κυρίως στις φτωχότερες και δοκιμαζόμενες από πολέμους χώρες.

Με βάση εκτιμήσεις ερευνητικών ιδρυμάτων, 2,2 εκατομμύρια άτομα εξοντώθηκαν σε συγκρούσεις από το 1991 και μετά. Ο αριθμός των πολέμων και των καταστάσεων βιαιοπραγιών αυξήθηκε από 27 το 1997 σε 31 το 1998 και σε 38 στο τέλος του 2001 [7]. Αυτοί που πλήττονται περισσότερο είναι ο άμαχος πληθυσμός και ιδίως οι πλέον ευάλωτες ομάδες, όπως τα παιδιά, οι νέοι, οι γυναίκες, οι ηλικιωμένοι ή οι ανάπηροι, που αποτελούν και τη βασική πηγή ανησυχίας της κοινότητας των ανθρωπιστικών οργανώσεων. Ο αριθμός των προσφύγων και των αναγκαστικώς μετακινούμενων στο εσωτερικό των χωρών καταδεικνύει τη σοβαρότητα της παγκόσμιας γεωπολιτικής κατάστασης. Το 2001, ο συνολικός αριθμός προσφύγων παρέμεινε στα 11,7 εκατομμύρια. Βάσει εκτιμήσεων του Παγκόσμιου Σχεδίου ΑΜΑ, ο αριθμός των αναγκαστικώς μετακινηθέντων ανερχόταν σε 25 εκατομμύρια στο τέλος του 2001. Αν και ο αριθμός των προσφύγων είναι χαμηλότερος σε σχέση με τα μέσα της δεκαετίας του `90, εξακολουθεί να είναι απαράδεκτα υψηλός [8].

[7] Heidelberg Institute for International Conflict Research (HIIK), Annual Conflict Barometer: http://www.conflicts.com/hiik/frame_en.html. Για περισσότερες πληροφορίες βλέπε CRED http://www.cred.be και SIPRI http://www.sipri.se/.

[8] Πηγές: UNHCR Basic Facts, http://www.unhcr.ch/cgi-bin/texis/vtx/home-page=basics. UNHCR: Global Refugee Trends January - June 2001 (14 September 2001). IFRC World Disasters Report 2001. U.S. Committee. for Refugees: World Refugee Survey 2001: http://www.refugees.org/world/statistics/wrs01_table5.htm. Global Overview of the Global IDP project: http://www.idpproject.org/global_overview.htm.

Λόγω αυτών των γενικών τάσεων, πρωταρχικό καθήκον των ανθρωπιστικών οργανώσεων εξακολουθεί να είναι η ανάπτυξη πολιτικών και στρατηγικών που θα διασφαλίσουν την αποτελεσματική αξιοποίηση των διαθέσιμων πόρων για να ικανοποιηθούν οι πλέον επείγουσες και πιεστικές ανάγκες ανθρωπιστικής βοήθειας. Η τρέχουσα διαδικασία θεσμικής μεταρρύθμισης στο εσωτερικό των οργάνων της Ευρωπαϊκής Κοινότητας αποτελεί, συνεπώς, μοναδική ευκαιρία για να αναβαθμιστεί η θέση της ECHO μέσα σε ένα εξελισσόμενο θεσμικό πλαίσιο. Το 2001, η ECHO σημείωσε σημαντική πρόοδο όσον αφορά την ανάπτυξη και εφαρμογή μέτρων εσωτερικής μεταρρύθμισης και νέων διαδικασιών, όπως η διαδικασία λήψης αποφάσεων επείγουσας παρέμβασης. Πολλά από τα μέτρα αυτά θα δοκιμασθούν στην πράξη και θα συμπληρωθούν το 2002 και τη μετέπειτα περίοδο.

5. ΣΤΑΤΙΣΤΙΚΑ ΠΑΡΑΡΤΗΜΑΤΑ

Παράρτημα 1: Ο προϋπολογισμός της ECHO το 2001 ήταν 543.703.460 ευρώ (Παράρτημα 1A). Το 2001 υπεγράφησαν συνολικά 1.031 συμβάσεις, οι 807 από τις οποίες καταλογίστηκαν στον προϋπολογισμό του 2001. Η διαφορά αυτή εξηγείται από το γεγονός ότι μεγάλος αριθμός συμβάσεων που υπεγράφησαν το 2001 συνιστούσαν εφαρμογή αποφάσεων οι οποίες ελήφθησαν το 2000. Η βασική πηγή χρηματοδότησης είναι το κονδύλιο B7-210 του προϋπολογισμού, όπως φαίνεται στο Παράρτημα 1B. Χρησιμοποιήθηκε ποσό 20.750.000 ευρώ από τον προϋπολογισμό του ΕΤΑ (Ευρωπαϊκό Ταμείο Ανάπτυξης). Το ποσό του κονδυλίου B7-210A του προϋπολογισμού αφορά διοικητική διαχείριση (π.χ. μελέτες, ενέργειες κατάρτισης και πληροφόρησης).

Παράρτημα 2: Το παράρτημα 2 παρουσιάζει τη γεωγραφική κατανομή της βοήθειας ανά περιοχή. Η DIPECHO και οι αποφάσεις που αφορούν πολλές χώρες κατανεμήθηκαν, όπου ήταν δυνατό, στην αντίστοιχη ευρύτερη γεωγραφική περιοχή. Το Παράρτημα 2A δεν παρουσιάζει σημαντικές μεταβολές μεταξύ του 2001 και του 2000. Εντούτοις, παρατηρείται ελαφρά αύξηση της βοήθειας για την Ασία, ενώ μειώθηκε η βοήθεια στα Δυτικά Βαλκάνια. Το Παράρτημα 2B εστιάζεται στις αντίστοιχες γεωγραφικές υποπεριοχές το 2001 και όχι σε μεμονωμένες χώρες. Το βασικό στοιχείο του τμήματος «Παγκόσμιο» περιλαμβάνει τις δαπάνες για το δίκτυο τοπικών εμπειρογνωμόνων.

Παράρτημα 3: Το 2001, σημειώθηκε σημαντική αύξηση των κεφαλαίων που διατέθηκαν στους οργανισμούς του ΟΗΕ (Παράρτημα 3A). Ποσοστό ανώτερο του 25% της συνολικής χρηματοδότησης της ECHO διατέθηκε σε οργανισμούς του ΟΗΕ, ενώ η αντίστοιχη χρηματοδότηση το 2000 ήταν κατώτερη του 20%. Οι βασικοί εταίροι του ΟΗΕ το 2001 ήταν η UNHCR (8,6%), το ΠΕΠ (7,25%), η UNRWA (4,84%) και η UNICEF (3,89%). Ορισμένες από τις συμβάσεις αυτές αφορούν την εφαρμογή αποφάσεων προηγούμενων ετών. Κατά συνέπεια, ο αριθμός για το 2001 είναι μεγαλύτερος από το πραγματικό ποσό του προϋπολογισμού του 2001.

Παράρτημα 4: Τα περισσότερα έργα που χρηματοδοτήθηκαν βάσει της διευκόλυνσης μη επιστρεπτέας ενίσχυσης το 2001 αφορούσαν την παροχή κατάρτισης σε μέλη ΜΚΟ, περιλαμβανομένης της κατάρτισης σε θέματα ασφάλειας και της παροχής ενίσχυσης σε δίκτυα ΜΚΟ (1.125.578 ευρώ). Ελήφθησαν αποφάσεις για τη χορήγηση μη επιστρεπτέων ενισχύσεων ύψους 1,60 εκατ. ευρώ για μελέτες και ενέργειες κατάρτισης, ενώ διατέθηκε ποσό 1,55 εκατ. ευρώ για συμβάσεις το 2001.

Παράρτημα 1: Παρουσίαση αποφάσεων χρηματοδότησης 1995-2001

// Αποφάσεις χρηματοδότησης για την ανθρωπιστική βοήθεια της ΕΚ 1995-2001 (ποσά σε ευρώ)

1995 // 692.092.512

1996 // 656.655.500

1997 // 441.611.954

1998 // 517.657.060

1999 // 812.911.000

2000 // 491.715.000

2001 // 543.703.460

Παράρτημα 1A: Συμβάσεις ECHO 1998-2001

>ΘΕΣΗ ΠIΝΑΚΑ>

Παράρτημα 1B: Αποφάσεις χρηματοδότησης για την ανθρωπιστική βοήθεια της ΕΚ ανά πηγή χρηματοδότησης

>ΘΕΣΗ ΠIΝΑΚΑ>

Παράρτημα 2: Αποφάσεις χρηματοδότησης το 2001 - Γεωγραφική κατανομή

Αποφάσεις χρηματοδότησης για ανθρωπιστική βοήθεια της ΕΚ ανά περιοχή σε % Συνολικές αποφάσεις το 2001: EUR 543.703.000 //

Χώρες ΑΚΕ // 33%

Ασία // 20%

Πρώην Γιουγκοσλαβία - Δυτικά Βαλκάνια // 15%

Λατινική Αμερική // 7%

Μέση Ανατολή, Βόρειος Αφρική // 11%

ΝΑΚ // 11%

Παγκόσμιο // 3%

Παράρτημα 2A: Γεωγραφική κατανομή των αποφάσεων χρηματοδότησης 1999-2001

>ΘΕΣΗ ΠIΝΑΚΑ>

Παράρτημα 2B: Κατανομή των αποφάσεων χρηματοδότησης ανά χώρα: (υπο)-περιοχή

Αποφάσεις χρηματοδότησης για ανθρωπιστική βοήθεια ανά περιοχή το 2001

Χώρα/υπο-περιοχή Αποφάσεις σε

εκατ. EUR

ΑΦΡΙΚΗ, ΚΑΡΑΪΒΙΚΗ, ΕΙΡΗΝΙΚΟΣ 173,320

Αγκόλα 09,000

Μπουρούντι 20,000

Μπουρκίνα Φάσο, Τσαντ 02,550

Κεντροαφρικανική Δημοκρατία 01,000

Κογκό (Λαϊκή Δημοκρατία) 35,000

ECHO Flight 08,400

Αιθιοπία 09,200

Ερυθραία 07,000

Κένυα 04,600

Μαδαγασκάρη 00,900

Μοζαμβίκη 02,840

Καραϊβική / Ειρηνικός 00,880

Σιέρρα Λεόνε, Γουινέα, Λιβερία 20,600

Σομαλία 01,700

Σουδάν 17,000

Τανζανία 32,150

Ζιμπάμπουε 00,500

ΑΝΑΤΟΛΙΚΗ ΕΥΡΩΠΗ/ΝΑΚ 141,480

Λευκορωσία, Μολδαβία, Ουκρανία 1,900

Μογγολία 1,030

Ρωσική Ομοσπονδία (κρίση στην Τσετσενία) 40,350

Αρμενία, Γεωργία 3,150

Τατζικιστάν 12,000

Δυτικά Βαλκάνια

(Σερβία, Μαυροβούνιο, Κοσσυφοπέδιο,

Αλβανία, πΓΔΜ, Βοσνία-Ερζεγοβίνη) 83,050

ΜΕΣΗ ΑΝΑΤΟΛΗ/ΒΟΡΕΙΟΣ ΑΦΡΙΚΗ 61,049

Αλγερία 0,759

Ιράκ 12,875

Μέση Ανατολή 29,960

Πρόσφυγες Δυτικής Σαχάρας 15,570

Υεμένη 01,885 // Χώρα /υπο-περιοχή Αποφάσεις σε

Εκατ. EUR

ΑΣΙΑ 104,354

Αφγανιστάν/Πακιστάν/Ιράν 54,680

Καμπότζη 04,900

Κίνα 02,150

Ανατολικό Τιμόρ 11,274

Ινδία 14,602

Ινδονησία 02,200

Μυανμάρ/Βιρμανία 01,990

Νεπάλ 02,000

Βόρειος Κορέα 03,365

Φιλιππίνες 01,460

Σρι Λάνκα 00,700

Ταϊλάνδη 04,500

Βιετνάμ 00,533

ΛΑΤΙΝΙΚΗ ΑΜΕΡΙΚΗ 38,250

Βολιβία, Παραγουάη 01,950

Κολομβία 10,000

Κούβα 08,000

Ελ Σαλβαδόρ 10,000

Γουατεμάλα, Ονδούρα, Νικαράγουα 03,350

Μεξικό 01,800

Περού 03,150

DIPECHO 08,000

Κοινότητα των Άνδεων 01,800

Καραϊβική 03,000

Νότια Ασία 03,200

ΛΟΙΠΕΣ ΔΑΠΑΝΕΣ 17,250

Ενισχύσεις για σπουδές κλπ, 01,600

Έξοδα για τοπικούς εμπειρογνώμονες 11,450

Κατάρτιση 00,250

Έλεγχος 02,600

Πληροφόρηση 00,350

Αξιολόγηση 01,000

ΣΥΝΟΛΟ 543,703

Παράρτημα 3: Κατανομή των συμβάσεων ανά συνεργαζόμενους φορείς εκτέλεσης

Ανθρωπιστική βοήθεια της ΕΚ το 2001 ανά ομάδες εταίρων (έτος υπογραφής της σύμβασης) //

ΜΚΟ της ΕΚ // 62,5%

Ηνωμένα Έθνη // 26,5%

Άλλες διεθνείς οργανώσεις // 7,9%

ΜΚΟ εκτός ΕΚ // 1,2%

Απευθείας ΕΚ // 0,9%

Λοιποί // 1,0%

Παράρτημα 3A: Κατανομή των χρηματοδοτήσεων ανά ομάδες εταίρων 1999-2001

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΑΝΑΦΟΡΑ ΣΕ ΓΡΑΦΗΚΟ>